Manželka izraelského premiéra mala spreneveriť peniaze, hrozí jej proces

Vyšetrovanie hrozí aj samotnému premiérovi.

JERUZALEM. Proces, v ktorom by manželka izraelského premiéra Sara Netanjahuová mala čeliť žalobe pre defraudáciu verejných financií, pripravuje tamojšia justícia. Generálny prokurátor Avichai Mandelblit informoval, že zvažuje obvinenie manželky premiéra zo sprenevery, podvodu a zneužitia dôvery v súvislosti s využitím viac ako 100-tisíc dolárov z verejných financií na súkromné stravovanie v premiérovej oficiálnej rezidencii. Ide o prvý procesný krok pred formálnym vznesením žaloby proti Sare Netanjahuhovej. Ako však informoval rezort spravodlivosti židovského štátu, manželka Netanjahua má ešte možnosť prostredníctvom advokátov zabrániť súdnemu konaniu. Vyšetrovatelia podozrievajú manželku predsedu vlády, že verejné finančné prostriedky použila na súkromnú domácnosť. Iba nedávno sa podozrivá podrobila testu na detektore lži, avšak jeho výsledky nie sú známe. Vyšetrovanie hrozí aj samotnému premiérovi, a to v jednom prípade pre podozrenie z prijatia darov dobre situovaných stúpencov, kým v druhom pre nepovolené uplatnenie vplyvu na spravodajstvo médií.


Bankovú ombudsmanku doteraz oslovilo takmer 14 500 ľudí

Klienti sa vlani zaujímali najmä o bezpečnostné zásady pri používaní platobných prostriedkov, refinancovanie úverov či poradenstvo pri riešení problémov so splácaním úverov.

BRATISLAVA. Služby bankového ombudsmana v minulom roku využilo 2 358 klientov bánk. V roku 2014 sa na bankovú ombudsmanku Evu Černú obrátilo 2 564 ľudí. Prostredníctvom osobných, telefonických a emailových konzultácií sa vlani zaujímali najmä o bezpečnostné zásady pri používaní platobných prostriedkov, refinancovanie úverov či poradenstvo pri riešení problémov so splácaním úverov. Od založenia inštitútu sa na bankového ombudsmana doteraz obrátilo takmer 14 500 ľudí, uviedla banková ombudsmanka Eva Černá. Bankový ombudsman vlani prešetroval 373 oficiálnych podnetov klientov voči bankám. V prospech klienta bolo vybavených 94 z prešetrovaných podnetov. Materiálna satisfakcia dosiahla vo forme vrátenia či odpustenia poplatkov alebo zľavy z úrokovej sadzby takmer 15 tis. eur, pričom v roku 2014 to bolo 11 tis. eur. Pochybenie banky nebolo vlani v rámci konania pred bankovým ombudsmanom objektívne dokázané v 74 prípadoch. Inštitút Bankového ombudsmana bol zriadený po vzore nemeckého, talianskeho a poľského modelu v roku 2007 Slovenskou bankovou asociáciou. Jeho úlohou je monitorovanie a vyhodnocovanie podnetov spotrebiteľov a mimosúdne riešenie sporov medzi bankami a ich klientmi. Pôsobnosť ombudsmana sa vzťahuje na banky, pobočky zahraničných bánk a sporiteľne, ktoré sú členmi SBA a ktoré sa zaviazali dodržiavať Etický kódex bánk v oblasti ochrany spotrebiteľa.


Česi vo veľkom jedia prípravky pre kone, čakajú zázraky

PRAHA. Česi vo veľkom jedia prípravky pre kone. Čakajú zázraky, lekárnici len krútia hlavou. Česi, ktorí majú problémy s pohybom, sa zamilovali do prípravkov pre kone. Kupujú ich toľko, že predaj týchto doplnkov konského krmiva cez e-shopy rastie oveľa rýchlejšie než pre najobľúbenejších miláčikov českých domácností - psy a mačky. To, že sú tieto doplnky určené pre zvieratá, je ľuďom jedno. Prví si záujem ľudí o prípravky pre kone pre vlastnú potrebu všimli farmaceuti. "Ľudia sa na to pýtajú, tie otázky idú vždy vo vlnách už dobrých päť rokov. Pôvod toho záujmu nepoznám," hovorí Vladimír Novotný z lekárne U Bieleho jednorožca v Tábore. Výrobca podľa Novotného šiel už aj tak ďaleko, že uviedol na trh "mäkký" variant pre ľudí. "Avšak ten sa až tak neujal," dodáva táborský lekárnik. Podobné skúsenosti má aj Věra Halfarová Vondráčková z Lekárne u sv. Ludmily v Starej Boleslavi. "Stáva sa pomerne často, že sa na to ľudia pýtajú. Najčastejšie sa berie Alavis vo veterinárnom variante. Nie je to také čisté ako "ľudský" variant, ale tráviace problémy ľudia nehlásia. Stačí im nižšia dávka, predaj klasického variantu klesol," uvádza lekárnička. Záujem ľudí o konské výrobky potom začal rásť ešte prudšie v polovici roka 2017, kedy na Alavis išla reklama v televízii. "Krmivo pre kone v on-line predajoch začalo rásť v júli a auguste 2017, za tieto dva mesiace vzrástol počet predaných kusov v tejto kategórii skokovo o 55 %," hovorí Michal Buzek z portálu Heureka.cz, ktorý porovnáva ponuky českých e-shopov. Objemovo najpredávanejšie chovateľské produkty v Česku, krmivá pre psov, respektíve mačky, rástli v rovnakom období o 8 %, respektíve 5 %, takže aj keď v celkovom objeme má krmivo pre kone podiel len 6 %, tempo rastu jeho podielu je výrazné. Čo sa týka značiek, v roku 2017 bol podľa údajov Heuréky najpredávanejší produkt od firmy Contipro Pharma, Alavis však v druhej polovici roka narástol, vlani a tento rok už pevne stojí na prvej priečke predajného rebríčka. Ľudia prípravkom pre kone nadštandardne veria. "Kúpila som ho manželovi a behá ako žriebä," uviedla v recenzii na prípravok Alavis žena s nickom Mififinka. "Produkt užívam ja, susedka a môj pes. Pes je čulejší, ja produkt používam okrem kĺbov aj na vlasy a pokožku," zveruje sa zase Mari. "Alavis je pre mňa 1. Ten jediný ma postavil na nohy. Som motorkárka a kolená potrebujem mať v poriadku," hovorí Zlatuše. "Skoro by som sa nebál povedať zázrak. Počas dvoch dní už som cítil rozdiel a po 14 dňoch chodím takmer bez bolesti," hovorí Eduard. K nadšeným recenzentom sa pridávajú aj experti na výživu športovcov. Napríklad zástupca SvětFitness.cz na videu prípravok odporúča tvrdo trénujúcim športovcom. Ľuďom dokonca neprekáža ani vysoká cena výrobku. Hoci najpredávanejšie balenie (700 gramov) stojí okolo 1200 Kč (46,46 eura), kupujúcich to neodrádza. "Je to kvalitná konkurencia všetkých predražených, v televízii toľko odporúčaných prípravkov," vysvetľuje svoje pohnútky Marcela. Jediné, čo ich odrádza, je chuť výrobku. Okrem veľkej viery ľudí v účinky konského prípravku je podľa Buzeka z Heuréky zaujímavé aj to, koľko má fanúšikov. Najpredávanejší výrobok pre kone má na konte viac ako 630 recenzií, a druhý dokonca 900, pričom najpredávanejšie mobil iPhone 7 má "len" 320 recenzií a Huawei P20 420, teda zhruba o polovicu menej ako krmivá pre kone. Lekári pristupujú k nadšeniu ľudí triezvejšie. Podľa fyzioterapeuta Krištofa Kubu z Certifikovanej McKenzie kliniky medzi sebou spory o vhodnosti prípravkov pre kone vedú výživoví poradcovia, lekári a farmakológovia, ale ani tí sa v názore nezhodnú. "Moja skúsenosť je skôr negatívna. Ľudia výrobok skúšajú a dúfajú, že ich zbaví bolestí kolien a iných kĺbov. Ak však prípravok začnete brať pre to, aby ste odstránili bolesti kĺbov, ktoré majú príčinu úplne inde, potom to skrátka nemôže mať vplyv. A ak ho beriete preventívne, potom je prípadný účinok ťažko preukázateľný a silné mnohoročné štúdie, ktoré by tento vplyv podporili, som nenašiel," uviedol Kuba, ktorý sa zúčastnil aj na XXIII. zimných olympijských hrách v Kórei ako fyzioterapeut českého olympijského tímu. Na druhej strane, užívania tohto lieku by ľuďom podľa neho uškodiť nemalo. "Ja však považujem Alavis za prepracovaný marketingový produkt s cieľom šokovať dávkami pre psy a kone, ktorý za niekoľko rokov zmizne, rovnako ako sa to stalo s mnohými podobnými produktmi počas posledných 15 rokov. Dovtedy možno dá mnohým ľuďom dobrý pocit, iným možno len vyvetrá peňaženku," dodal fyzioterapeut Kuba. (1 EUR = 25,830 CZK)


O KNIHÁCHKrajina, kde sú si život a smrť veľmi blízko

Izrael vznikol, aby Židia našli konečne svoj domov. Po 70 rokoch je silný Izrael možno pevnosťou, no ešte nie celkom domovom

Vojde kôň do baru je začiatok vtipu a zároveň názov posledného románu svetoznámeho izraelského prozaika Davida Grossmana (1954), ktorý nedávno poctil svojou návštevou Bratislavu aj Prahu. Pozvanie na Slovensko prijal od vydavateľstva Artforum a začal tak literárny festival Brak.      Vtip o koňovi v knihe nie je dopovedaný a príbeh o starnúcom stand-up komikovi Dovalem je skôr tragický než komický. Z celovečernej šou sa postupne stáva jeho osobná spoveď, hlboká rana z detstva, skrytá po celé roky v jeho vnútri sa napínavo odhaľuje, a to v situácii, keď musí zápasiť o pozornosť ľahostajného publika, ktoré si žiada predovšetkým povrchnú zábavu.Dovale rozpráva o pobyte v polovojenskom tábore (ktorým prešiel v dospievaní vari každý Izraelčan), kde ho zastihne správa o úmrtí v rodine, no už sa mu nikto neobťažuje povedať, kto mu vlastne zomrel. Počas úpornej cesty z tábora na pohreb sa hlavný hrdina zmieta medzi pochybnosťami, ktorý z jeho rodičov zomrel, a uvažuje o vzťahu k nim. Zvláštne krutý príbeh sprevádzaný neštandardnými kulisami stand-up šou a pretkaný lacnými vtipmi vyniesol Grossmanovi pred rokom prestížnu Man Bookerovu cenu. Autor je našim čitateľom známy aj ďalšími preloženými dielami do slovenčiny či češtiny – Žena, ktorá uteká pred správou, Mít s kým běžet, Viz láska.      Svedomie národa K menu Davida Grossmana sa často prikladá slovné spojenie „svedomie národa“. Silnými témami v jeho diele sú izraelsko-palestínske vzťahy (Úsmev jahňaťa, Žltý čas) či dôsledky holokaustu z pohľadu dieťaťa (Viz láska, Vojde kôň do baru). Už v roku 1987 napísal sériu článkov Žltý čas (po anglicky vyšla ako The yellow wind), kde opisuje dva mesiace, ktoré v mladosti strávil v palestínskom utečeneckom tábore na západnom brehu.Bol prvým Izraelčanom bez uniformy, ktorého títo Palestínčania vôbec videli, a keď zistili, že chce len zbierať príbehy a skúsenosti, začali ich naňho chrliť. Grossman zdôrazňuje nielen biedu a frustráciu Palestínčanov, ale aj cenu za okupáciu na druhej strane. Upozornil vtedy Izrael na blízku možnosť výbuchu palestínskeho hnevu, čo sa naozaj potvrdilo niekoľko mesiacov po vydaní tejto knihy - v prvej intifáde. Arab Táhir mu v knihe vraví, že Izrael musí o Palestínčanoch prestať uvažovať ako o ľuďoch, ktorých možno utláčať, pretože predstavujú hrozbu, ale musí o nich začať premýšľať ako o budúcich susedoch.    Grossman si za túto knihu v Izraeli vyslúžil kritiku, ako aj mnohokrát potom za svoje politické názory. Na besede v bratislavskom Artfore to vysvetľoval: „ Čo vedeli ľudia o demokracii, keď sa prisťahovali do Izraela budovať štát? Každý prišiel odinakiaľ, z iného prostredia, a predsa sa im podarilo demokraciu vytvoriť. V poslednom čase je však veľmi zraniteľná. Demokracia v Izraeli slabne. Izrael si pri svojom vzniku vytvoril koncept – už nikdy nesmieme byť obeťami. No zároveň si Izrael veľmi rýchlo obľúbil rolu okupanta.“    Dva samostatné štáty Grossman je dlhodobo zástancom riešenia dvoch samostatných štátov: „Považujem to za jediné realistické riešenie – dva štáty vedľa seba, Izrael a Palestína –, riešenie bolestivé pre obidve strany, keď bude mier iba v plienkach, ale ak pristúpia na kompromisy, postupne vášne uhasnú. Kým nebudú mať aj Palestínčania domov, nemôžeme mať mierumilovný domov ani my.“V roku 1988 Grossman opustil rádio Kol Jisrael, kde dlhé roky pracoval, na protest proti obmedzeniam, ktoré boli uvalené na reportérov a týkali sa témy Palestínčanov. Pokračoval však s písaním článkov o myšlienke mieru a porozumenia medzi Židmi a Arabmi. Tie vydal nakoniec aj knižne v roku 2003 pod názvom Smrť ako spôsob života: Izrael desať rokov po Osle.     Rovnako to zdôraznil po vydaní knihyŽena, ktorá uteká pred správou (2008), kde je hlavnou hrdinkou Ora, ktorej syn je v armáde. Ora sa snaží utiecť pred možnou zlou správou o synovi tak, že sa vydá na výpravu po Izraeli so svojím dávnym priateľom. Ako Grossman uviedol pre Le Monde pri francúzskom vydaní knihy: „Neviem, čo to vlastne je žiť normálne, veď už po tri generácie normálne nežijeme.“V čase písania tohto románu za druhej libanonskej vojny v roku 2006 Grossman spolu s ďalšími izraelskými spisovateľmi - Amosom Ozom a Avrahamom B. Jehošuom - usporiadali tlačovú konferenciu, kde vyzvali izraelskú vládu na ukončenie ostreľovania Libanonu. O dva dni neskôr padol Grossmanov najmladší syn Uri, ktorý v tom čase slúžil v armáde. Prímerie bolo naozaj onedlho potom uzavreté.  Po synovej smrti Grossman neplánoval knihu dopísať, no práve Amos Oz ho presvedčil, aby ju dokončil. David Grossman nikdy netúžil po pomste za smrť svojho syna, neviní žiadneho Araba, ale izraelskú politiku a vládu, ktorá vo vojnových konfliktoch vidí zmysel svojej moci. Hoci je kritický k súčasnému premiérovi Benjaminovi Netanjahuovi, v rozhovoroch pripomína: „Nedôverujem arabským krajinám. Nikdy voči nám neprejavili dobrú vôľu, ale ani my sme ju voči nim neprejavili. Potrebujeme silnú armádu, aby nás ubránila, ale tá nesmie byť jediným prostriedkom, ako udržať existenciu štátu Izrael.“    51 rokov zo 70    Izrael v týchto dňoch oslávil 70 rokov. Grossman pri svojej návšteve Bratislavy i Prahy pripomenul, že je to zároveň 51 rokov trvania okupácie Palestíny (od roku 1967). V apríli tohto roku sa naPamätný deň padlých vojakov konal v Tel Avive alternatívny ceremoniál – spoločný pre pozostalých Izraelčanov i Palestínčanov. Predchádzal mu zákaz ministra obrany A. Liebermana na vstup palestínskych rodín zo západného brehu, no nakoniec jeho rozhodnutie zvrátil súd a ceremoniál sa konal. David Grossman tu predniesol mimoriadny prejav, ktorý opäť vzbudil silné vášne. Dovolím si odcitovať jeho skrátenú časť:    „Moja rodina a ja sme stratili vo vojne Uriho - mladého, múdreho, skvelého a zábavného človeka. Už je to dvanásť rokov, no ešte stále je pre mňa ťažké o ňom hovoriť na verejnosti.    Smrť milovanej osoby je vlastne tiež smrťou súkromnej, osobnej, celistvej a jedinečnej kultúry, ktorá má svojský jazyk a tajomstvá a žiadna podobná už nikdy nebude. Je ťažké oddeliť pamiatku od bolesti. Spomienky sú bolestivé, ale o to desivejšie je zabudnúť. Aké ľahké je v tomto stave sa oddať hnevu, nenávisti či túžbe po pomste. No zistil som, že keď ma pokúša hnev a nenávisť, zrazu cítim, ako strácam živý kontakt so svojím synom. Akoby tam bolo čosi zapečatené. A ja som došiel k rozhodnutiu, vybral som si. A myslím, že všetci, ktorí tu sú dnes večer, urobili rovnakú voľbu.    Viem, že zármutok nielen izoluje, ale aj spája a posilňuje. Dnes sa tu môžu aj starí nepriatelia - Izraelčania a Palestínčania – spojiť v zármutku, vlastne sú tu práve preň. Spája nás silný pocit, pocit spoločného osudu a bolesti, ktorú poznáme len my, a pre ktorú nezostali takmer žiadne slová. Prosím, rešpektujte našu cestu. Nie je to ľahká cesta, nie je samozrejmá a neobíde sa bez vnútorných rozporov. Ale je to náš spôsob, ako dať zmysel smrti našich milovaných a našim životom po ich smrti. A je to náš spôsob - byť aktívny, konať, a nie si zúfať -, aby jedného dňa, v budúcnosti, vojna odznela, a možno sa celkom skončila a my sme začali žiť - žiť plný život, nielen prežívať od vojny k vojne, od nešťastia k nešťastiu.    My Izraelčania a Palestínčania, ktorí sme vo vojnách medzi sebou stratili tých, čo sú nám milší azda viac než náš vlastný život – sme odsúdení na to, dotknúť sa reality cez otvorenú ranu. Tí, čo sú takto zranení, sa už neživia ilúziami. Tí, čo sú takto zranení, veľmi dobre vedia, že život tvorí obrovské odriekanie a nekonečný kompromis.    Myslím, že zármutok z nás, čo sme sa tu dnes zišli, robí ostražitejších ľudí. Vidíme jasnejšie, napríklad to, čo sa týka medzí moci, a tiež ilúzií, ktoré vždy sprevádzajú toho, kto vládne. Sme aj obozretnejší viac než pred nešťastím. Zakaždým, keď rozpoznáme prejavy prázdnej pýchy a počujeme heslá arogantného nacionalizmu či povýšenecké výroky vodcov, naplňuje nás to odporom. Sme viac než obozretní, sme na to alergickí.    Tento týždeň Izrael slávi 70 rokov. Kiežby sme oslavovali ešte mnohé a mnohé roky a mnohé a mnohé generácie detí, vnukov a pravnukov, ktorí tu budú žiť vedľa samostatného palestínskeho štátu, v bezpečí, v mieri, tvorivo, a najmä v každodennej rutine, dobrom susedstve a budú sa tu cítiť doma.    Ale čo je to domov?    Domov je miesto, ktorého steny – hranice – sú jasné a prijaté; ktorého existencia je stabilná, pevná a aj príjemná na žitie; ktorého obyvatelia poznajú jeho intímne kódy; ktorého vzťahy so susedmi sú čo najlepšie. Domov dáva istý pocit budúcnosti.    A my Izraelčania ani po 70 rokoch – bez ohľadu na to, koľko patriotizmom pretekajúcich slov sa v najbližších dňoch vysloví – tam ešte nie sme. Ešte nie sme domovom. Izrael vznikol, aby Židia, ktorí azda nikdy na svete nemali pocit domova - našli konečne svoj domov. A teraz, po 70 rokoch je silný Izrael možno pevnosťou, no ešte nie celkom domovom.    Riešenie zložitých izraelsko-palestínskych vzťahov možno zhrnúť do jedinej krátkej rovnice: ak nebudú mať domov Palestínčania, ani Izraelčania ho nebudú mať.    A aj opak je pravda: ak nebude Izrael domovom, ani Palestína ním nebude.    Mám dve vnučky, šesť- a trojročnú. Pre nich je Izrael samozrejmosťou. Je samozrejmé, že máme štát, cesty, školy, počítače, nemocnice a živý, bohatý hebrejský jazyk. Patrím ku generácii, pre ktorú žiadna z týchto vecí nebola samozrejmá. Práve z tohto miesta k vám hovorím. Z krehkého miesta, kde si živo pamätám existenciálny strach, rovnako ako silnú nádej, že teraz sme, konečne, prišli domov.    Lenže, keď Izrael okupuje a utláča iný národ, po 51 rokov, a vytvára realitu apartheidu na okupovaných územiach - stáva sa tým menej domovom.    Keď sa minister obrany Lieberman rozhodne zabrániť mierumilovným Palestínčanom zúčastniť sa na tejto ceremónii a zhromaždení, ako je to naše - Izrael je tým menej domovom.    Keď izraelskí vojaci zastrelia tucty palestínskych protestujúcich, väčšinu z nich civilistov – Izrael je pre mňa tým menej domovom.    A keď premiér tejto krajiny očierňuje a podnecuje proti ľudskoprávnym organizáciám, a keď sa pokúša presadiť zákony, ktoré obchádzajú Najvyšší súd, a keď sú demokracia a súdy neustále napádané, Izrael sa stáva ešte menej domovom – pre všetkých.    A keď zanedbáva a diskriminuje 1,5 milióna palestínskych obyvateľov Izraela, keď plytvá ich obrovským potenciálom, ktorý majú pre náš spoločný život – je tým menej domovom – pre menšinu i väčšinu.    Izrael je pre nás bolestným. Lebo nie je tým domovom, ktorý by sme chceli. Oceňujeme úžasnú a skvelú vec, že máme štát, na ktorý sme pyšní, na jeho úspechy v mnohých oblastiach. Ale bolí nás aj jeho pokrivenie.    Domov.    Miesto, kde budeme žiť život v mieri a bezpečí, život, ktorý nebude zotročený – fanatikmi všetkého druhu – na účely nejakej mesiášskej, nacionalistickej vízie. Domov, ktorého obyvatelia nebudú iba materiálom na roznecovanie princípu väčšieho, než sú oni sami, a ktorý je navyše mimo ich chápania. Miesto, kde sa bude život merať jeho humanitou. Kde odrazu národ ráno vstane a uvidí, že je ľudský.    Želám si, aby tu o 70 rokov stáli naši vnuci a pravnuci, aj Palestínčania, aj Izraelčania, a každý bude spievať svoju verziu národnej hymny. Jeden verš by mohli spievať spoločne, po hebrejsky aj po arabsky: ´byť slobodným národom vo vlastnej zemi.´“    Smrť a život majú k sebe blízko    Izraelská literatúra podnecuje čitateľov, aby rozmýšľali o súčasnom svete, možno preto sa prekladá do mnohých jazykov (čo v prípade Grossmana platí absolútne). Izrael je extrémna krajina, kde sú si život a smrť veľmi blízko. Slovami Grossmana: „Keby sme chápali, čo s nami násilie robí, vzopreli by sme sa mu oveľa rozhodnejšie. Literatúra nedokáže zmeniť svet, ale vie ostriť nástroje, ktorými sa dotýkame reality. Obzvlášť v ére Trumpa a manipulácie s médiami je našou občianskou povinnosťou trvať na jemných rozdieloch a pamätať si, že sme ľudské bytosti. Vieme, že každá ľudská bytosť je originálna i že má svoje nedostatky. Preto nesmieme kolaborovať s postojmi ľahostajnosti, necitlivosti a vulgarity.“


Slováci čoraz viac využívajú finančné aplikácie v mobile

BRATISLAVA. Čoraz viac Slovákov používa aplikácie, ktoré im pomáhajú lepšie sa orientovať pri nákupoch a platbách cez internet. Takmer 40 percent ľudí má v mobiloch stiahnutú niektorú z aplikácií na porovnávanie cien vo viacerých obchodoch. Na popularite naberajú aj aplikácie na vyhľadávanie akciového tovaru, na správu vernostných kariet či elektronické peňaženky. Dve tretiny z tých Slovákov, ktorí s takýmito službami majú osobnú skúsenosť, tvrdia, že s ich pomocou získali tovar alebo službu za lepšiu cenu. Na druhej strane, približne štvrtina opýtaných takéto mobilné aplikácie nevyužíva preto, že sa obávajú o bezpečnosť svojich osobných údajov. Vyplýva to z prieskumu, ktorý pre spoločnosť Home Credit uskutočnila agentúra STEM/MARK. "Aj na slovenskom trhu už existuje veľké množstvo aplikácií, ktoré dokážu ľuďom reálne zjednodušiť život a zároveň ušetriť peniaze. Či už ide o internetové bankovníctvo, správu úverov alebo možnosti nakúpiť lacnejšie, finančné aplikácie si získavajú čoraz väčšiu dôveru a uplatnenie," komentuje výsledky prieskumu analytik trhu Jaroslav Ondrušek, zo spoločnosti Home Credit. Štyria z desiatich Slovákov majú vo svojich mobilných telefónoch stiahnutú niektorú z aplikácií na porovnávanie cien u viacerých predajcov. Je zaujímavé, že medzi týmito užívateľmi dominujú muži, ktorých je o 10 percente viac ako žien. "Čo už nie je také prekvapujúce, je fakt, že tieto mobilné aplikácie využívajú predovšetkým mladšie ročníky. Vo vekovej kategórii od 15 do 29 rokov je ich takmer o 100 % viac, ako v kategórii od 45 do 59 rokov," uvádza Ondrušek. Čoraz viac priaznivcov si získavajú aj ďalšie aplikácie, predovšetkým na vyhľadávanie akciového tovaru, ktoré má vo svojom mobile každý piaty Slovák. Takmer rovnako je už rozšírená aj elektronická peňaženka. Potom sú to aj stále populárnejšie aplikácie na spravovanie vernostných kariet či správu financií. Pre mnohých ľudí je využívanie finančných aplikácií rutinnou každodennou záležitosťou, čo im prináša viaceré benefity. Dve tretiny respondentov sa vyjadrili, že vďaka nim získavajú tovar a služby za lepšiu cenu. Takmer polovica užívateľov si zase pochvaľuje pohodlnejšie a rýchlejšie nakupovanie, tretina spomína uľahčenie výberu toho správneho tovaru. Ďalší ocenili prínos aplikácií pre lepšie plánovanie nákupov, zlepšenie prehľadu o akciách a zľavách, ale aj dobrý pocit z modernosti a neustálej aktuálnosti.


Na summit V4 pozvali aj rakúskeho kancelára

Predsedovia vlád krajín Vyšehradskej štvorky sa vo štvrtok stretnú v Budapešti.

BUDAPEŠŤ. Predsedovia vlád krajín Vyšehradskej štvorky (V4) sa vo štvrtok stretnú v Budapešti. Na summit pozvali aj rakúskeho kancelára Sebastiana Kurza. Agentúru MTI o tom informoval hovorca maďarského premiéra Bertalan Havasi. V závere ročného maďarského predsedníctva vo vyšehradskom zoskupení sa tak v maďarskej metropole stretnú s Kurzom dezignovaný český premiér Andrej Babiš, maďarský premiér Viktor Orbán, predseda poľskej vlády Mateusz Morawiecki a slovenský premiér Peter Pellegrini. Okrem spoločnej tlačovej konferencie, na ktorej budú účastníci summitu novinárov informovať o výsledkoch schôdzky, usporiadajú samostatnú tlačovú konferenciu aj Orbán s Pellegrinim. Bude venovaná odovzdávaniu predsedníctva V4 Slovensku.


Navigačný systém Galileo je ohrozený, družiciam sa kazia atómové hodiny

S presnými atómovými hodinami mali mať menšie odchýlky ako GPS , na orbite však zlyhávajú.

BRUSEL, BRATISLAVA. Európsky navigačný systém Galileo má vážny problém. Európska vesmírna agentúra podľa BBC oznámila, že deväť z atómových hodín na kozmických družiciach prestalo fungovať, pričom na jednej z družíc prestali fungovať nie jedny, ale dvoje. Ak vedci z Európskej vesmírnej agentúry neobjavia príčinu zlyhávania hodín na satelitoch, niektoré družice by mohli stratiť svoju presnosť alebo prestať poskytovať služby. Presnosť satelitnej navigácie zavisí od presnosti palubných hodín. Každá z družíc vysiela zo známeho miesta časovú známku a navigačné zariadenia počítajú oneskorenie, s ktorou signál zachytili z viacerých susediacich zariadení. Výpočtami získavajú presnú polohu. Aby boli satelity presné a dokázali poskytovať na obežnej dráhe svoje služby, konštruktéri ich vybavili štvoricou hodín. Dvoje - tie presnejšie - využívajú technológiu vodíkového masera, dvoje doplnkové sú rubídiové. Atómové hodiny sú tak kľúčovou súčasťou systému, i keď družica na svoj chod potrebuje iba jedny. Ostatné sú v zálohe. "Žiadny zo satelitov systému Galileo neutrpel zlyhanie viac ako dvojice hodín. Vďaka robustnej, štvornásobnej redundancii systému to znamená, že všetkých 18 družíc zostavy zostáva v prevádzke" povedal Jan Woerner, šéf Európskej vesmírnej agentúry. Výrobca hodín i konštruktéri systému Galileo teraz hľadajú riešenie. Jedny z pokazených hodín sa podarilo úspešne reštartovať, odborníci však stále neodhalili príčinu zlyhania. Domnievajú sa však, že ide o systémovú chybu, nie náhodu. Rovnakú technológiu pritom používajú aj v indickom vesmírnom programe, kde podľa magazínu The Register žiadne podobné problémy nehlásili. Európska vesmírna agentúra sa teraz musí rozhodnúť, či má pozastaviť vypúšťanie ďalších družíc na obežnú dráhu našej planéty a či má meškajúci projekt ešte viac zbrzdiť, alebo bude pokračovať. Celkovo je dnes na orbite 18 družíc systému Galileo (dokopy ich má byť 24), nie všetky však fungujú naplno. Jeden zo satelitov má problémy s napájaním, štvorica IOV družíc nie je vybavená plnohodnotným hardvérom, ďalšie dve sú na nesprávnej obežnej dráhe. Agentúre sa však po chybnom vysadení raketou Sojuz ich trajektóriu podarilo prijateľne upraviť. Kým správne vysadené družice každých 10 dní preletia nad rovnakým miestom, v ich prípade má cyklus dvojnásobnú dĺžku. V tomto roku plánovala agentúra vyniesť na obežnú dráhu ďalšie štyri družice.


Prax môžu študenti zdravotníckych škôl získať už aj vo všeobecnej nemocnici

Všeobecné nemocnice sa môžu pridať k fakultným, ktoré prax uskutočňovali doteraz.

BRATISLAVA. Prax môžu študenti stredných zdravotníckych škôl získať po novom aj vo všeobecnej nemocnici zaradenej do pevnej siete poskytovateľov či v univerzitnej nemocnici. Vo štvrtok nadobudla účinnosť novela zákona o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve. Po uzatvorení zmluvy o praktickom vyučovaní sa tak tieto typy nemocníc môžu pridať k fakultným, ktoré prax uskutočňovali doteraz. Novela má prispieť k podpore geografického rozloženia odborného vzdelávania na stredných zdravotníckych školách na Slovensku, k nárastu záujmu a počtu uchádzačov o štúdium, teda aj počtu zdravotníckych pracovníkov v praxi. Návrh vznikol aj ako reakcia na možnosť ďalšieho dovzdelania praktických sestier.


Druhé kolo prezidentských volieb v Guatemale zatienila migračná dohoda s USA

Guatemala súhlasila s dohodou pod silným tlakom Donalda Trumpa, ktorý hrozil tvrdými sankciami.

GUATEMALA. Obyvatelia stredoamerickej Guatemaly hlasujú v nedeľu v druhom kole prezidentských volieb, ktorých hlavnou témou je kontroverzná migračná dohoda so Spojenými štátmi. Informovala o tom agentúra AFP. O hlasy vyše ôsmich miliónov guatemalských voličov sa uchádza bývalá prvá dáma a sociálnodemokratická kandidátka Sandra Torresová, ktorá zvíťazila v júnovom prvom kole volieb. Favoritom druhého kola je však líder konzervatívnej strany Vamos Alejandro Giammattei. Víťaz nahradí v úrade nepopulárneho dosluhujúceho prezidenta Jimmyho Moralesa, ktorý čelí podozreniam z korupcie. Jedným z Moralesových posledných krokov vo funkcii bolo schválenie migračnej dohody s vládou prezidenta USA Donalda Trumpa, ktorá Guatemale priznáva štatút "bezpečnej tretej krajiny". Na základe neho bude môcť Washington vracať do Guatemaly migrantov z iných krajín, ktorí cez túto stredoamerickú krajinu len prechádzali bez toho, aby tam žiadali o azyl. Kritici tvrdia, že chudobná Guatemala zápasiaca s vysokou úrovňou zločinnosti nebude schopná takýto nápor zvládnuť. Podľa AFP Guatemala súhlasila s dohodou pod silným tlakom Donalda Trumpa, ktorý v prípade jej odmietnutia hrozil krajine tvrdými sankciami. Podľa prieskumov nesúhlasí s touto dohodou viac ako 80 percent Guatemalčanov a kriticky sa k nej stavajú aj obaja prezidentskí kandidáti súperiaci v druhom kole volieb. Medzi voličmi však veľké nadšenie nevzbudzuje ani jeden z uchádzačov. Torresová i Giammattei sa už o prezidentský úrad uchádzali aj v minulosti a povesť ich oboch poznačili rôzne škandály. Guatemalčania budú od novej hlavy štátu požadovať aj tvrdé zákroky proti korupcii. Troch z posledných štyroch prezidentov krajiny totiž po odchode z úradu zatkli pre obvinenia z korupcie.     4 3 20 rsc


Trump podpísal zákon o finančnej pomoci, súvisí s útokmi z 11. septembra

Zákon zabezpečí prísun peňazí do fondu na pomoc ľuďom, ktorých zasiahli útoky na Spojené štáty z 11. septembra 2001.

WASHINGTON. Americký prezident Donald Trump v piatok podpísal zákon, ktorý zabezpečí prísun finančných prostriedkov do fondu na pomoc ľuďom zasiahnutým útokmi na Spojené štáty z 11. septembra 2001. Informovala o tom agentúra AP. Fond je určený pre záchranárov, príslušníkov bezpečnostných zložiek a ďalších profesií, ktorí zasahovali na miestach týchto útokov. Trump v záhrade Bieleho domu podpísal zákon, vďaka ktorému môže tento fond fungovať až do roku 2092. "Inšpirujete celé ľudstvo," povedal Trump o ľuďoch, ktorí sa v deň útokov ponáhľali na pomoc obetiam a mesiace po nich prehľadávali trosky. Prostriedky z fondu s hodnotou v prepočte viac ako 6,63 miliardy eur sa rýchlo míňajú a správcovia nedávno zredukovali vyplácanie dávok. O finančné prostriedky z fondu požiadalo viac ako 40.000 ľudí. Zákon, ktorý prezident podpísal, predtým schválila Snemovňa reprezentantov a Senát amerického Kongresu, uviedla na svojej webovej stránke stanica CNBC.


Bondra debutoval v drese Kchun-lunu, Čajkovského asistencia Dinamu nepomohla

MOSKVA. Červená hviezda Kchun-lun v zostave so slovenským útočníkom Dávidom Bondrom prehrala v sobotňajšom stretnutí Kontinentálnej hokejovej ligy doma s Traktorom Čeľabinsk 1:2. Pre 27-ročného Bondru to bol prvý súťažný zápas v drese čínskeho účastníka KHL. Obranca Michal Čajkovský si pripísal jednu asistenciu pri prehre Dinama Moskva na ľade Severstaľu Čerepovec 2:3 po nájazdoch. Jeho krajan Adam Liška sa za domácich bodovo nepresadil. Hráči Amuru Chabarovsk stále čakajú na prvý triumf v novom ročníku, v sobotu prehrali po boji na ľade Salavatu Julajev Ufa tesne 2:3. Červená hviezda Kchun-lun - Traktor Čeľabinsk 1:2 (0:1, 0:1, 1:0) Góly: 60. Foo - 19. Calof, 38. Virtanen Salavat Julajev Ufa - Amur Chabarovsk 3:2 (2:1, 0:1, 1:0) Góly: 9. Hartikainen, 20. Baranov, 51. Sošnikov - 12. Lazarev, 30. Rudenkov Severstaľ Čerepovec - Dinamo Moskva 3:2 pp a sn (2:0, 0:2, 0:0 - 0:0, 1:0) Góly: 7. Vovčenko, 18. Vovčenko, rozh. nájazd Trubačjov - 29. Kruglov, 33. Šipačov (Čajkovský) Neftechimik Nižnekamsk - Avtomobilist Jekaterinburg 3:5 (1:2, 2:1, 0:2) Góly: 4. Bikmullin, 29. Bikmullin, 31. Bikmullin - 7. Obidin, 20. Dawes, 35. Platt, 45. Mozer, 56. Dawes Spartak Moskva - HK Soči 0:1 (0:0, 0:1, 0:0) Gól: 27. Altybarmakjan HC Viťaz Podoľsk - HC Sibir Novosibirsk 3:2 pp a sn (0:1, 1:1, 1:0 - 0:0, 1:0) Góly: 29. Ševčenko, 49. Šinkevič, rozh. nájazd Černov - 10. Sajustov, 36. Jermakov


Slovensko malo nárok na lepšiu agendu, tvrdí Štefanec

Šefčovič bol presvedčivý, povedal Hajšel.

BRUSEL. Pondelňajšie vypočúvanie slovenského eurokomisára Maroša Šefčoviča na pôde Európskeho parlamentu bolo úspešné. Potvrdili to aj slovenskí europoslanci, ktorí sa tohto procesu zúčastnili, hoci niektorí z nich presadzujú názor, že Šefčovič mohol získať v budúcej exekutíve EÚ aj lepšie kreslo. Europoslanec Robert Hajšel (nominant Smer-SD) z frakcie socialistov a demokratov upozornil, že Šefčovič počas "híringu" na všetky otázky odpovedal odborne a do hĺbky. To podľa jeho slov potvrdila aj väčšina poslancov, ktorí mu kládli otázky. "Mal veľa osobných otázok a dokázal obhájiť aj svoje politické ciele. Určite väčšinu presvedčil. Keď sa bude hlasovať o tom či prejde alebo nie, nemám pochýb, že sa tak stane," uviedol Hajšel. Zdôraznil, že Šefčovič je skúsený člen eurokomisie a že dokázal odpovedať aj na nepríjemné politické otázky týkajúce sa jeho prezidentskej kampane. Hajšel pripomenul, že mnohí na Slovensku zatiaľ nedoceňujú význam portfólia, ktoré získal Šefčovič. Ako však dodal EÚ sa ocitla v zložitej situácii, keď je politické zloženie v europarlamente fragmentované a Európska komisia bude mať členov z rôznych politických skupín a zo štátov s rôznymi záujmami, preto bude dôležité práve nastavenie funkčných medziinštitucionálnych vzťahov. "Bude to dôležité, ak chceme byť naďalej v EÚ schopní prijímať dobré a hlboké riešenia a rozhodnutia," povedal Hajšel. Podľa neho sa podceňuje aj druhá časť Šefčovičovej agendy, a to je strategický výhľad. Upozornil, že bude záležať od Šefčoviča samotného, ako sa dokáže zhostiť tejto úlohy a nastaviť agendu tak, aby sa čo najlepšie dostala do médií. Podľa Hajšela by mal práve Šefčovič vyhodnocovať, na aké trendy sa má Európa sústrediť, ak chce aj naďalej zostať konkurencieschopná v porovnaní s hlavnými konkurentmi, ako sú Spojené štáty alebo Čína. Europoslanec Ivan Štefanec (KDH) z frakcie Európskej ľudovej strany (EPP) uviedol, že išlo o štandardné vypočutie na pôde EP a Šefčovič podal očakávaný výkon, čomu zrejme napomohlo aj to, že sa už viackrát zúčastnil híringov. "Dokázal, že je schopný zastávať uvedenú oblasť," povedal s odkazom na Šefčovičovu pracovnú agendu. "Problémom nie je jeho osoba, problémom je skôr to, že Slovensko dostalo teraz menej významnú oblasť ako v predchádzajúcej komisii," uviedol poslanec, podľa ktorého má slovenský eurokomisár "naviac". Podľa Štefanca už samotný fakt, že Šefčovič bude už po tretí krát členom Európskej komisie, vzbudzovalo očakávania, že dostane nejakú významnejšiu oblasť a nie agendu, s ktorou ako eurokomisár začínal. "Z tohto pohľadu je to zlé vysvedčenie slovenskej vlády," domnieva sa Štefanec. Upozornil, že podľa jeho informácií šéfka budúcej eurokomisie Ursula von der Leyenová požiadala EP, aby zorganizoval vypočúvania od najmenej dôležitého po tie najdôležitejšie portfóliá. "Šefčovič začínal ako prvý toto kolo vypočúvaní, čo znamená, že toto portfólio nie je také významné, ako by si Slovensko zaslúžilo," dodal.


Le Penová ešte nie je prezidentkou, no premiéra si už vybrala

Jej nový spojenec Nicolas Dupont-Aignan sa stane premiérom, ak bude Le Penová v nedeľňajších voľbách zvolená za prezidentku.

PARÍŽ. Ultrapravicová kandidátka na funkciu prezidenta Francúzska Marine Le Penová v sobotu na tlačovej konferencii oznámila, že jej nový spojenec v predvolebnej kampani (neúspešný pravicový prezidentský kandidát) Nicolas Dupont-Aignan sa stane jej premiérom, ak bude v nedeľňajších voľbách zvolená za prezidentku. Le Penová na spoločnej tlačovej konferencii s Dupontom-Aignanom povedala, že budú "ruka v ruke" obhajovať to, čo sa teraz stane ich spoločným programom. "Je to historický deň, pretože staviame záujmy Francúzska pred osobné alebo stranícke záujmy," vyhlásil v sobotu Dupont-Aignan. Euroskeptický pravicovo-nacionalistický konzervatívec Dupont-Aignan odporučil v piatok svojim voličom, aby v druhom kole francúzskych prezidentských volieb hlasovali za Marine Le Penovú. Zdôraznil pritom, že ju nepovažuje za krajne pravicovú političku. Líder strany Vstaň Francúzsko (Debout la France - DLF), v piatok zároveň oznámil, že sa dohodol s Le Penovou na zostavení novej vlády, ktorá by mala vzísť z júnových parlamentných volieb. Dupont-Aignan získal v prvom kole prezidentských volieb 23. apríla 1,7 milióna hlasov - teda 4,7 percenta z celku. Le Penová oslavovala v sobotu jeho podporu ako vznik "veľkej vlastneneckej a republikánskej aliancie". Podľa súčasného francúzskeho prezidenta Francoisa Hollanda by bolo riskantné, ak by vyhrala Marine Le Penová a Francúzsko by sa rozhodlo pre opustenie EÚ. "Vidíme ako sa vyvíja brexit. Už neexistujú ani ochrana, ani garancie, ani vnútorný trh - a pre štát v eurozóne to znamená aj koniec spoločnej meny," uviedol Hollande a dodal, že členstvo v Únii je pre Francúzov prospešné.


Vzťahová poradňa: Randila som s frajerom mojej kamarátky. Mala by to vedieť?

Psychologička radí, kedy hovoriť druhým pravdu a kto má byť hviezdou vo vzťahu.

Otázka: Randím s mužom, ktorý je v našej komunite veľmi známy (je v určitej oblasti veľmi rešpektovaný bloger). Som "úplne doňho", ale tiež cítim, že s ním nie som na jednej úrovni. Pri iných partneroch som bola navyknutá cítiť sa priam dokonale a v podstate na rovnakej úrovni a tiež som mala pocit, že to ja som vo vzťahu tá atraktívna.  Teraz sa však cítim iba ako prívesok. Iste, nie je až taký preslávený, ale v jeho okruhu známych ma zatieňuje. Nepáči sa mi, čo toto celé hovorí o mne a som zvedavá, či sa to časom zlepší. Je spôsob, ako sa cez to preniesť? Alebo musím byť vôbec v našom vzťahu hviezdou ja? Odpoveď: Stretávate sa s niekým, s kým zažívate novú dynamiku a inú rovnováhu moci a postavenia, pričom prispôsobenie sa tejto situácii môže chvíľu trvať. Nemusí to nutne vypovedať niečo negatívne o vás. Napokon, minulosť, v ktorej ste sa vždy cítili ako tá zaujímavejšia a atraktívnejšia vo vzťahu, môže znamenať viacero vecí - od toho, že ste poriadne sexi a zároveň nepotrebujete mať partnerov, ktorí sú takí tiež (skvelé!) až po to, že patologicky potrebujete, aby sa vaši partneri cítili vďační už len za možnosť držať vás na verejnosti za ruku (nie také skvelé). Nemám možnosť to teraz zistiť, ale prikloním sa k prvému, nepatologickému predpokladu: Ste iba človek, váš partner nie je typickým partnerom, a tak je vaša reakcia prirodzená a pochopiteľná. Dajte tomu čas a uvidíte, kam situácia dospeje. Nepovedali ste nič o tom, aký tento muž naozaj je a či sa vám to vlastne páči - bez ohľadu na jeho obdivovateľov. Koniec koncov, rozhodujete sa, že budete s danou osobou a nie s jej imidžom. A pozitíva buď prekonajú negatíva, alebo nie. - - - Otázka: Mám určitú históriu s mužom, s ktorým teraz randí moja kamarátka. Nebolo to nič vážne, iba sme si párkrát vyrazili, keď sme sa pred pár rokmi spoznali. Kamarátka vie, že sme boli známi, ale inak o ničom netuší.  Stále mi nedá spať myšlienka, či jej mám niečo povedať a či by to bolo niečo platné, hoci ešte to s nimi nevyzerá nijako vážne. Intuícia mi hovorí, aby som to nechala tak, ale zároveň cítim, že ak by to raz vyšlo najavo a nič by som nepovedala, tak by to mohla byť nepríjemná situácia. Odpoveď: V tomto prípade máte dve pravdy a sú v rozpore. Prvá: Iste, je oveľa lepšie, ak by to zistila teraz, než keby to zistila neskôr. Druhá: Teraz či potom, je oveľa jednoduchšie, keby to nezistila vôbec. No jednoduché neznamená vždy správne. Nie som si istá, ako veľmi ste si s touto priateľkou blízke. Bolo by fér to pred ňou utajiť? Predstavte si tiež prechovávať toto tajomstvo donekonečna, alebo ešte horšie - premýšľať, či iní, ktorí o tom vedeli, vrátane neho, nevyklopia celú pravdu aj napriek vášmu želaniu. Jednoznačne riskujete, že sa z toho stane kauza. Vo všeobecnosti som skôr za prevenciu voči takýmto kauzám. A kým to medzi nimi zatiaľ nie je vážne, povedať pravdu snáď nebude taký obrovský problém. - - - Andrea Bonior je klinická psychologička. Každý týždeň uverejňuje stĺpčeky v The Washington Post Express.


V rakúskom Amstettene sa strieľalo, sú dvaja zranení

Policajti zadržali 42-ročného ozbrojeného Kosovčana.

AMSTETTEN. Dvoch zranených, z toho jedného vážne, si vyžiadala sobotňajšia streľba v dolnorakúskom meste Amstetten. Informovala o tom televízia ORF. K incidentu došlo krátko po 13.00 h. Do brucha bol pri ňom postrelený 41-ročný muž, ďalší 25-ročný muž utrpel pomliaždeniny pri fyzickej potýčke so strelcom. Policajti približne hodinu po čine zadržali 42-ročného ozbrojeného Kosovčana. Okolnosti i motív činu sú predmetom vyšetrovania. Incident však bol zrejme vyvrcholením sporu medzi spomínanou trojicou mužov, napísala ORF na svojom webe.


Vinári hodnotia úrodu pozitívne, problémom môže byť predaj vína

Slovenských vinárov trápi dovoz lacného zahraničného vína.

BRATISLAVA. Slovenskí vinári hodnotia tohtoročnú úrodu pozitívne. Obávajú sa však, že budú mať z viacerých dôvodov problémy s predajom vína. Môžu za to nízke výkupné ceny hrozna, ktoré môžu byť pre producentov likvidačné, lacné dovozy zahraničného vína bez informácie o pôvode, či chýbajúca podpora zo strany štátu. Uviedli to v reakcii pre agentúru SITA. Samotný priebeh tohto roka a vegetácia podľa firmy Víno Mrva & Stanko naznačuje, že ročník 2019 bude veľmi dobrý, tak pre biele ako i pre červené vína. Spolumajiteľ Vladimír Mrva sa však obáva, že pestovatelia hrozna budú mať i napriek kvalitnej surovine problém s predajom. "Dôvodov tohto stavu môže byť viacero. Dovoz zahraničného vína, či už v sudovom stave alebo vo fľašiach a následná zavádzajúca informácia o pôvode vína. Lacné zahraničné víno sa tiež deklaruje ako slovenské, čím prichádza k zavádzaniu konzumenta. Problémom je aj dovoz lacného dotovaného hrozna z okolitých krajín, celková nadprodukcia vína v celej EÚ a chýbajúca podpora od štátu," uviedol Vladimír Mrva. Samotný obchodný trh preferuje podľa Vladimíra Mrvu viac zahraničné vína a správanie konzumenta je veľakrát čisto pragmatické, kde často rozhoduje cena, a nie kvalita. "Síce sme konzumentov naučili víno piť, avšak bude trvať dlhšie, kým ho presvedčíme o nespornej kvalite slovenských vín v konkurencii so zahraničnými," pokračoval Mrva. Na samotný výsledok tohtoročnej úrody si podľa Vladimíra Mrvu musia vo vinárstve Mrva & Stanko počkať minimálne do konca roka. "Čo sa týka zhodnotenia tohto ročníka, tak ako sa hovorí, pokiaľ ešte nie je hrozno spracované u vinára v pivnici, je predčasné hodnotiť ročník," uzavrel Mrva.Rok 2019 sa aj podľa vinohradnícko-vinárskej firmy Ostrožovič, s najdlhšou históriou v rámci slovenského Tokaja, zatiaľ javí ako veľmi dobrý. "Zrážky v regióne Tokaj boli tohto roku výrazne lepšie rozvrstvené ako vlani. Tento rok bol výrazne vyšší tlak na múčnatku, ale častou a odbornou ochranou sa to dalo udržať pod kontrolou. Atypický bol výrazný tlak perenospóry v závere kvitnutia viniča. V súčasnosti vďaka zrážkam, ktoré boli okolo 10. augusta v množstve 50 milimetrov, sa bobule výrazne nalievajú. Zároveň sa veľmi krásne hrozno už vyfarbuje. Pokiaľ neprídu mimoriadne klimatické udalosti, začiatok zberu bude okolo 9. septembra, čo je asi v normálnom termíne," povedala Viktória Kičiňová z vinárstva Ostrožovič.Objemovo bude hrozna oproti minulému rekordnému roku vo vinárstve Elesko menej. "Rátam, že úroda bude mierne nižšia aj ako priemer za ostatné roky. Napriek tomuto faktu sú avizované výkupné ceny hrozna pre producentov likvidačné. Vinohradníci sú za posledné dva roky vystavení takému tlaku na ceny, ktorý nebudú mnohé výrobné podniky môcť prežiť. Vinohradníkov likvidujú lacné dovozy, s ktorých cenami nie sú schopní vôbec bojovať. Čo sa týka kvality, verím, že počasie sa umúdri a bude nám dopriate pekné babie leto. Vtedy hrozno dozrieva do optimálnych parametrov," uzavrela hodnotenie sezóny hlavná agronómka vo vinárstve Elesko Soňa Bugáňová.


Linky MHD 29, 50 a 70 majú zastávku pri Námestí Ľ. Štúra

Dopravný podnik tak chce vyriešiť dlhodobo nedostatočné spojenie do centra Bratislavy.

BRATISLAVA. Autobusy liniek bratislavskej mestskej hromadnej dopravy (MHD) 29, 50 či 70 po novom zastavujú priamo pri Námestí Ľudovíta Štúra v centre hlavného mesta. Dopravný podnik Bratislava (DPB) tvrdí, že sa mu tak podarilo vyriešiť dlhodobo nedostatočné spojenie do centra Bratislavy. "Týmto riešením sme prakticky za nulové náklady prepojili srdce centra mesta s autobusovou stanicou, Ružinovom, Devínom, Devínskou Novou Vsou, Slovnaftom a Podunajskými Biskupicami," spresnil podnik na sociálnej sieti. Na zastávke pri Námestí Ľudovíta Štúra budú autobusy MHD zastavovať len na znamenie. "Nové vedenie DPB má veľký záujem postupnými krokmi zlepšovať dopravu v Bratislave. Častokrát aj takto finančne nenáročné riešenia môžu urobiť veľkú službu v prospech cestujúcich," napísal Martin Žarnovický, koordinátor PR a marketingu Dopravného podniku Bratislava. DPB sa bude snažiť realizovať aj ďalšie podnety od cestujúcich.  "Radi by sme poznali názory našich zákazníkov a dali im možnosť vyjadriť sa k zmenám, ktoré sa ich týkajú. Dnes sme preto sprístupnili našu stránku na Facebooku, kde nám môžu posielať akékoľvek tipy na zlepšenie sa. Ak budú realizovateľné, radi ich zavedieme do reality," dodal Žarnovický.


Najväčší výrobca cereálií na svete prepustí v USA vyše 1300 ľudí

Svetový výrobca Kellogg už začiatkom roka upozornil, že postupne zatvorí takmer 40 svojich distribučných centier.

NEW YORK. Americká spoločnosť Kellogg plánuje zrušiť viac než 1300 pracovných miest vo svojich distribučných centrách. Dôvodom sú klesajúce tržby a znižovanie nákladov. Najväčší výrobca cereálií na svete už začiatkom roka upozornil, že postupne zatvorí takmer 40 svojich distribučných centier. Tento krok by mal uvoľniť peniaze na investície do iných aktivít ako propagácia, ktoré skôr podporia príjmy spoločnosti. Firma uviedla, že zatvorené bude distribučné centrum v Memphise, kde o prácu príde vyše 170 ľudí. Kellogg uzatvorí aj centrum v Sharonville (Ohio), tam zruší takmer 250 pracovných miest. K zrušeniu dôjde aj v štáte Texas a Severná Karolína, kde prácu stratí okolo 420, respektíve 500 zamestnancov. Kellogg podobne ako mnohé iné potravinárske firmy musel pristúpiť k znižovaniu nákladov a k zmene stratégie, keďže záujem spotrebiteľov v Severnej Amerike po priemyselne spracovaných potravinách, čo je pre Kellogg kľúčový trh, klesá. Spoločnosť preto už od roku 2013 zaznamenáva pokles tržieb.


Dokopali postrelené dievča. Policajti za mreže nepôjdu

Policajti uzavreli dohodu o vine a treste.

BRATISLAVA. Policajti, ktorí dokopali postrelené dievča, za mreže zrejme nepôjdu, uzavreli dohodu o vine a treste. Informuje o tom TV Markíza na svojom spravodajskom webe tvnoviny.sk. Ako ďalej informujú, policajti sa dohodli s prokurátorom na podmienke. Televízii to potvrdila trnavská prokuratúra.


V Hradci Králové padlo päť gólov, až štyri z nich strelili Slováci

PRAHA. V piatkovom zápase 47. kola českej hokejovej extraligy zvíťazil Mountfield Hradec Králové na domácom ľade nad Vervou Litvínov 4:1. V drese domácich sa gólovo presadili slovenskí legionári Roman Kukumberg, Lukáš Cingel a Mislav Rosandič, posledný menovaný pridal aj asistenciu. Za hostí jediný presný zásah strelil Juraj Mikúš. Rastislav Dej z HC Vítkovice sa prezentoval gólom a asistenciou pri prehre svojho tímu na domácom ľade s Třincom 3:4. Asistenciu pri Dejovom góle si pripísal Peter Trška. Česká extraliga - 47. kolo: Góly: 8. Zohorna - 20. Kodýtek, 25. Indrák, 36. Gulaš, 47. Pour Góly: 8. Roman, 21. DEJ (TRŠKA), 29. Olesz (DEJ) - 38. Novotný, 43. Hrňa, 46. Vrána, 54. Kovarčík Góly: 15. Zaťovič, 24. P. Holík, 34. Gulaši /brankár Marek Čiliak (Brno) odchytal celý zápas/ Góly: 11. Valenta, 14. Fořt, 22. E. Kulda, 27. Šlahař - 12. Piskáček Góly: 5. Klhúfek, 38. Raška, 47. Blaha Góly: 4. Zámorský, 8. ROSANDIČ, 10. KUKUMBERG, 22. CINGEL (ROSANDIČ) - 36. J. MIKÚŠ /brankár Jaroslav Janus (Litvínov) odchytal celý zápas/ Gól: 34. Strapáč


Pompeo dúfa, že KĽDR zmení postoj a obnoví rokovania s USA

Kim Čong-un podľa sľúbil, že sa obe strany vrátia k rokovaciemu stolu.

WASHINGTON. Americký minister zahraničných vecí Mike Pompeo vyjadril v pondelok očakávanie, že Severná Kórea zaujme pri obnovení rokovaní medzi oboma krajinami odlišnú pozíciu, informovala agentúra Jonhap. Pompeo v sérii rozhovorov pre americké média takisto vyjadril nádej, že sa rozhovory "čoskoro" začnú. "Ministerstvo zahraničných vecí absolvovalo niekoľko rozhovorov so Severokórejčanmi," povedal Pompeo televíznej stanici Fox News. Severokórejský vodca Kim Čong-un podľa jeho slov sľúbil, že sa obe strany vrátia k rokovaciemu stolu. "Dúfam, že tak urobíme. Dúfam, že keď sa ukážu, tak zaujmú pozíciu, ktorá je odlišná," povedal Pompeo. Americký prezident Donald Trump a severokórejský líder Kim Čong-un sa na stretnutí 30. júna dohodli, že v priebehu niekoľkých týždňov budú pokračovať v rokovaniach. Presný dátum stretnutia ešte nie je známy. Severná Kórea varovala, že obnovenie rokovaní môže byť "ovplyvnené" spoločným vojenským cvičením Južnej Kórey a USA, ktoré je naplánované na august. Rozhovory Washingtonu s Pchjongjangom o denuklearizácii sú pozastavené od februárového summitu amerického prezidenta Trumpa s Kim Čong-unom, ktorý sa vo vietnamskom Hanoji skončil predčasne a bez vzájomnej dohody, keď sa obaja lídri rozišli v otázke ukončenia severokórejského jadrového programu.


Nemecké inštitúty zhoršili prognózu rastu domácej ekonomiky

Inštitúty vyzvali vládu, aby ustúpila od politiky vyrovnaných rozpočtov a prijala fiškálne stimuly.

BERLÍN. Popredné nemecké ekonomické inštitúty v stredu zhoršili svoje rastové prognózy pre najväčšiu európsku ekonomiku. Ako dôvod uviedli slabý globálny dopyt a zvýšenú neistotu spôsobenú obchodnými spormi. Revízia zvyšuje obavy, že slabý vývoj v Nemecku, ktorého expanziu brzdí recesia exportne orientovaného výrobného sektora, môže spomaliť ekonomiku celej eurozóny. Inštitúty tiež vyzvali vládu, aby ustúpila od politiky vyrovnaných rozpočtov a prijala fiškálne stimuly, ak by sa ekonomické vyhliadky zhoršili ešte viac. Inštitúty aktuálne počítajú v tomto roku so zvýšením nemeckého hrubého domáceho produktu (HDP) o 0,5 % a v roku 2020 o 1,1 %. Ešte v apríli predpovedali expanziu o 0,8 %, respektíve o 1,8 %. Ekonomická kríza, pri ktorej by výrazne kleslo využívanie kapacít, zatiaľ nie je na obzore, uviedli inštitúty. Varovali však, že riziká ďalšieho spomalenia sú vysoké. Medzi ne patrí napríklad brexit. V roku 2021 počítajú inštitúty s miernym zotavením. Tempo rastu by sa podľa aktuálnej prognózy malo zrýchliť na 1,4 %. Spolková vláda zverejní svoje aktualizované predpovede tento mesiac. V apríli očakávala expanziu o 0,5 %, v roku 2020 o 1,5 %. Podľa inštitútov aktuálne nie je dôvod na dodatočné fiškálne stimuly, ale vláda by mala využiť svoj fiškálny manévrovací priestor, ak by sa ukázalo, že spomalenie ekonomiky je horšie, než sa predpokladalo. V takom prípade by vláda mala prestať rešpektovať svoju politiku vyrovnaných rozpočtov.


Maďarič hovoril s Kiskom aj o prezidentskej kandidatúre, svoju vylúčil

Minister kultúry nemieni kandidovať za prezidenta.

BRATISLAVA. Minister kultúry Marek Maďarič nemieni kandidovať za prezidenta SR. Potvrdil to médiám po stretnutí s prezidentom Andrejom Kiskom, s ktorým sa rozprával aj o prezidentskej kandidatúre. "Hovorili sme aj o týchto otázkach," uviedol. S Kiskom mal podľa vlastných slov novoročný súkromno-politický rozhovor. O prezidentských voľbách a kandidatúre hovorili podľa Maďaričových slov "vo všeobecnosti". O možnej Maďaričovej kandidatúre sa v kuloároch špekulovalo po tom, ako sa otvorene kriticky vyjadroval k fungovaniu Smeru. Maďarič sa koncom minulého roka vzdal funkcie podpredsedu Smeru-SD, pretože je presvedčený, že zmeny treba aj vo vedení strany. V decembri hovoril, že ešte nie je rozhodnutý, či zostane členom vlády Roberta Fica (Smer).


Odmeny sprostredkovateľov pri úveroch by sa nemali regulovať

Poslanci finančného výboru schválili k novele zákona o poisťovníctve niekoľko pozmeňujúcich návrhov.

BRATISLAVA. Odmeny finančných sprostredkovateľov by nemali byť regulované tak, ako pôvodne navrhovalo Ministerstvo financií (MF). Poslanci finančného výboru totiž schválili k novele zákona o poisťovníctve niekoľko pozmeňujúcich návrhov. Jedným z nich je aj práve upustenie od regulácie odmien finančných sprostredkovateľov pri sprostredkovaní úveru na bývanie. Pozmeňujúci návrh predložili spoločne koaliční poslanci. Pôvodne v novele Ministerstvo financii navrhovalo, aby bola odmena pri sprostredkovaných spotrebiteľských úveroch nad 10.000 eur vo výške najviac 1,5 percenta požičanej sumy. Pozmeňujúcim návrhom sa táto zmena z novely má vypustiť. "Výška regulácie odmeny za sprostredkovanie úveru na bývanie sa javí ako nadbytočná, nakoľko je vo výške, ktorá je blízka priemernej trhovej hodnote. Regulácia neprinesie pre klientov bánk zlacnenie úverov a prípadný rozdiel v odmene akurát zvýši zisk banky, ktorá úver poskytla," odôvodnil jeden z predkladateľov pozmeňujúceho návrhu Peter Náhlik (Smer). Podľa jeho slov regulácia odmeny sprostredkovateľa nemá vplyv ani na opakované refinancovanie úveru zo strany klienta. Taktiež sa má zmeniť aj výška odkupnej hodnoty pri poistení. Ministerstvo financií pôvodne navrhovalo, aby poisťovňa investovala v prvom roku 50 percent zaplateného poistného, v druhom roku 65 percent a v treťom a v ďalších rokoch až 80 percent zaplateného poistného. Schváleným pozmeňujúcim návrhom sa majú tieto percentá, ktoré majú poisťovne investovať, upraviť na 50 percent v prvom roku, na 60 percent v druhom roku a v treťom roku majú poisťovne investovať 70 percent zaplateného poistného. "Znižuje sa výška limitov na investovanie a stanovenie odkupnej hodnoty v prvých troch rokoch trvania zmluvy. Taktiež sa skracuje lehota, počas ktorej sa uplatňujú stanovené limity," vysvetlil Náhlik. Po novom majú mať klienti komerčných bánk a poisťovní k dispozícii aj informačné formuláre, ktoré im poskytnú v prehľadnej a zrozumiteľnej forme informáciu o hlavných položkách vstupujúcich do ceny finančných produktov. Vzory informačných formulárov budú ustanovené vyhláškou vydanou Ministerstvom financií. Zmeny v novele víta Asociácia finančných sprostredkovateľov a finančných poradcov (AFISP). "Posunuli sme sa o obrovský krok ďalej po 15-mesačných diskusiách s Ministerstvom financii. Bolo zmenené stropovanie provízií pri úveroch na bývanie, taktiež hranice pri odkupnej hodnote, bola zrušená regulácia pri odkupnej hodnote po treťom roku, čo veľmi pozitívne bude vplývať na trh sprostredkovania a trh životného poistenia na Slovensku," skonštatoval pre TASR predseda predstavenstva AFISP Martin Lancz. Oceňuje aj zmeny pri informačných formulároch. "Zo strany sprostredkovateľov aj poisťovní bol návrh zákona pôvodne nevykonateľný. Nanovo sa ale predefinuje, ako sa budú takéto formuláre vypĺňať, pretože sprostredkovatelia nemajú v súčasnosti prezentovať výšku svojich odmien, dokonca podľa zákona na základe požiadaviek klienta to už dnes musia robiť," podotkol Lancz.


Disciplinárka pre Harabinovu sudkyňu nezasadne, člen senátu si vzal dovolenku

Šéfka Najvyššieho súdu navrhla znížiť sudkyni funkčný plat o polovicu na pol roka.

BRATISLAVA. Disciplinárny súd sa nakoniec nebude vo štvrtok zaoberať jedným z návrhov na potrestanie sudcu z bývalého senátu Štefana Harabina. Tentokrát malo ísť o návrh voči sudkyni Gabriele Šimonovej za rozhodnutie senátu v kauze, kde rozhodoval sudca Milan M. z Veľkého Krtíša. Ten bol právoplatne v Českej republike odsúdený za jazdu pod vplyvom alkoholu, v tom čase išlo na Slovensku o priestupok. Podľa Harabinovho senátu rozhodoval ako nezákonný sudca, nemal už súdiť, a preto zrušili predchádzajúce súdne rozhodnutia a vrátili vec na nové konanie. Ako informoval hovorca Najvyššieho súdu SR Boris Urbančík, verejné zasadnutie je zrušené. "Jeden člen disciplinárneho senátu si nečakane vzal dovolenku," dodal. Návrh na potrestanie členov senátu podala predsedníčka Najvyššieho súdu SR Daniela Švecová v októbri 2015. Šéfka Najvyššieho súdu SR je presvedčená, že sa členovia senátu - Š. Harabin, G. Šimonová a Viliam Dohňanský, dopustili závažného disciplinárneho previnenia, lebo vydali svojvoľné rozhodnutie, ktoré je v rozpore s právom. Ich rozhodnutie spôsobilo obzvlášť závažný následok - prepustenie Milana M. na slobodu, čím došlo k celospoločenskému ohrozeniu. Švecová v tomto prípade navrhla preradenie Harabina a Dohňanského na súd nižšieho stupňa, v prípade Šimonovej navrhla zníženie funkčného platu o 50 percent na pol roka. Disciplinárne senáty Švecovej návrhy zastavili, lebo podľa ich názoru boli podané oneskorene. Predsedníčka Najvyššieho súdu SR sa odvolala voči takémuto rozhodnutiu. Sudcovia tiež trvajú na prejednaní návrhov, lebo sa cítia nevinní. Ako informovali z Kancelárie disciplinárnych senátov, disciplinárne konanie voči Gabriele Šimonovej bolo právoplatne zastavené, pretože návrh bol podaný oneskorene. Sudkyňa využila svoje právo na meritórne prejednanie veci podľa Trestného poriadku a toto bude predmetom nariadeného ústneho pojednávania. Trest však už senát uložiť nemôže. Disciplinárny senát, ktorý sa má touto vecou zaoberať, tvoria predseda senátu Peter Kaňa a členovia Lenka Kováčová a Štefan Kridla.


Apple predstavil novú TV službu. Na pódiu sa zjavil aj Steven Spielberg

Nové služby od Apple

Videá

Podcast Klik

Filmy a seriály

CUPERTINO, BRATISLAVA. Apple začal svoj prvý event v tomto roku nezvyčajne farebnými zábermi ako z klasickej americkej televízie. "Dnes to bude veľmi odlišný event," povedal šéf Applu Tim Cook, čím naznačil, že sa bude venovať iba službám. Najväčší potlesk si od prítomných vyslúžili nové predplatné služby Aple News+ a Apple TV+, ktorú prišiel na pódium podporiť aj tvorca filmov Steven Spielberg a viacerí hollywoodski herci. Firma Apple pred týždňom uviedla na trh nové iPady. Na jarnej akcii však žiadny nový hardvér nepredstavila. "Dnes chceme našu ponuku rozšíriť o ešte lepšie a zábavnejšie služby," hovorí Cook. Ako prvú v sále Steva Jobsa predstavil novú platenú službu Apple News+. Má obsahovať obsah z viac ako tristo tlačených magazínov s rôznymi témami. Do služby sa zapojili aj niektoré veľké denníky ako LA Times a Wall Street Journal. Služba je dostupná zatiaľ iba v Spojených štátoch amerických a v Kanade. Neskôr v tomto roku sa rozšíri aj do Európy, počínajúc s Veľkou Britániou. Mesačné predplatné Apple News+ bude stáť 9,99 dolárov a používatelia ho môžu zdieľať s členmi rodiny. Cook začal hodinu po začiatku akcie hovoriť o vynovenej službe Apple TV - Apple TV Channels. Používatelia v nej majú platiť iba za kanály, ktoré skutočne pozerajú. Aplikáciu dostanú používatelia Apple TV a iPhonu v máji v softvérovej aktualizácii. Služba bude dostupná aj na smart televíziách ako Samsung, LG či Sony. Omnoho väčšieho potlesku sa však v oblasti televízie dočkala ďalšia nová služba - Apple TV+, ktorá divákom prinesie originálny obsah, ktorý nebude dostupný nikde inde. Pri predstavovaní sa na pódiu objavil aj tvorca filmov Steven Spielberg. Pre Apple TV+ má obnoviť sci-fi seriál Amazing Stories. Televízny segment Applu pritiahol na pódiá viaceré celebrity. Svoje nové seriály prišli predstaviť aj herečky Jennifer Anistonová a Reese Witherspoonová a herci Steve Carell či Jason Momoa. Pre Apple TV+ pripravuje dva nové dokumenty aj televízna producentka Oprah. Jeden má byť o toxickom prostredí na pracovisku a druhý o duševnom zdraví.


Danko mení mediálny tím, končí jeho hovorkyňa

Danko dôvod odchodu Kliskej nechcel komentovať.

BRATISLAVA. Predseda parlamentu Andrej Danko mení svoj mediálny tím. Ako jeho hovorkyňa od 1. augusta končí Eva Kliská, ktorá pôsobila pri ňom od mája 2016. Posledným dôvodom na jej odchod má byť podľa informácií agentúry SITA písomné vyjadrenie poskytnuté médiám, podľa ktorého Danko pri pohľade na štátnu hranicu medzi južnou a severnou Kóreou cíti veľký pocit nostalgie a smútku, keď našu republiku oddeľoval od demokracie ostnatý drôt a izoloval tak našu krajinu. O nostalgii totiž nehovoril Danko novinárom, ktorí s ním boli v Kórei, ale išlo o tlačovú správu poslanú hovorkyňou. Danko dôvod odchodu Kliskej nechcel pre agentúru SITA komentovať s tým, že nikdy sa nevyjadroval k pracovnoprávnym vzťahom. Šéfkou komunikačného odboru v Národnej rade je Zuzana Čižmáriková. Kto bude novým hovorcom, zatiaľ nie je známe. Pri Dankovi by sa mal do septembra sformovať nový tím ľudí, ktorý by mal tvoriť jeho novú komunikačnú stratégiu. Ten by sa mal zamerať aj na komunikáciu na internete a najmä na sociálnych sieťach.


Volkswagen a Ford budú spoločne vyrábať autonómne autá

Nemecká automobilka Volkswagen investuje 2,6 miliardy dolárov do pittsburskej firmy Argo AI.

NEW YORK. Nemecká automobilka Volkswagen investuje 2,6 mld. USD do pittsburskej firmy Argo AI produkujúcej samoriadené autá, ktorej väčšinovým vlastníkom je americký výrobca áut Ford. Ide o súčasť širšieho partnerstva pri výrobe elektrických a samoriadených vozidiel. Obe firmy to potvrdili v piatok. Volkswagen a Ford budú vlastniť rovnaký podiel vo firme Argo AI, pričom plánujú predávať autonómne vozidlá v USA a Európe."Hoci Ford a Volkswagen zostávajú nezávislými firmami, ktoré si na trhu ostro konkurujú, spolupráca v rámci spoločnosti Argo AI na tejto dôležitej technológii nám umožní dosiahnuť bezkonkurenčnú spôsobilosť, rozsah a geograficky dosah," uviedol vo vyhlásení generálny riaditeľ Fordu Jim Hackett.(1 EUR = 1,1285 USD)


Taliani potrebujú dlhšiu lehotu na vydanie Antonina Vadalu

Vadala je v Taliansku stíhaný za trestné činy nezákonného obchodovania s narkotikami.

BRATISLAVA. Talianska strana z logistických dôvodov požiadala o predĺženie lehoty na vydanie Antonina Vadau., čomu slovenské úrady vyhoveli. Potvrdilo to oddelenie komunikácie a prevencie Prezídia Policajného zboru. "Aktuálne sú organizačné otázky vydania a samotného prevozu osoby predmetom intenzívnej komunikácie Národnej ústredne SIRENE so zahraničným partnerom," uvádza polícia. O záležitosti ako prvý informoval denník Pravda. Prokurátorka košickej krajskej prokuratúry ešte 4. mája vydala rozhodnutie o vykonaní európskeho zatýkacieho rozkazu vydaného súdom v Benátkach na Antonina Vadalu. Zákonná lehota na fyzické odovzdanie osoby príslušným talianskym orgánom je desať dní. V týchto prípadoch vydanie zabezpečuje Úrad medzinárodnej policajnej spolupráce - Národná ústredňa SIRENE. Antonino Vadala. je v Taliansku stíhaný za trestné činy nezákonného obchodovania s narkotikami a psychotropnými látkami a za účasť na trestnom zoskupení za účelom nezákonného obchodovania s drogami. Podľa obvinenia sa Antonino Vadala spolčil s inými osobami za účelom nepretržitého páchania trestnej činnosti spočívajúcej v dovoze veľkého množstva kokaínu z Južnej Ameriky. Európsky zatýkací rozkaz bol rozšírený o ďalší skutok trestného činu legalizácie príjmu z trestnej činnosti.


Poisťovne dávajú na liečbu drogovo závislých stále viac peňazí

Vlani išlo o sumu vo výške takmer 29 miliónov eur.

BRATISLAVA. Zdravotné poisťovne dávajú na liečbu drogovo závislých poistencov stále viac peňazí. V minulom roku išlo o sumu vo výške takmer 29 miliónov eur. Vyplýva to z údajov, ktoré agentúre SITA poskytli Všeobecná zdravotná poisťovňa, Dôvera aj Union. Ide o najvyššiu sumu od roku 2014. Nárast výdavkov je však podľa hlavného odborníka ministerstva zdravotníctva pre medicínu drogových závislostí Ľubomíra Okruhlicu nedostatočný.Najviac prostriedkov dala na liečbu štátna poisťovňa. Náklady pri liečbe jej poistencov s drogovými závislosťami boli v roku 2018 vo výške 19 mil. eur, pričom v roku 2014 dosiahli vyše 15 mil. eur. Nárast nákladov zaznamenali aj súkromné poisťovne. Zdravotná poisťovňa Dôvera dala na liečbu poistencov s drogovými závislosťami vlani vyše 7,1 mil. eur, v roku 2014 to bolo vyše 5,8 mil. eur. V prípade poistencov Unionu išlo o nárast z takmer 2,2 mil. eur v roku 2014 na vlaňajšiu hodnotu takmer 2,7 mil. eur.Trend nárastu finančných prostriedkov na liečbu drogových závislostí (vrátane alkoholizmu) za posledných päť rokov je podľa Okruhlicu v súlade s nominálnym nárastom výdavkov zdravotných poisťovní do celého zdravotníctva. “Je však nedostatočný, lebo východisková nominálna suma idúca do zdravotníctva v absolútnych číslach je veľmi nízka. Najmä práca zdravotníkov je podhodnotená vo vzťahu k dôležitosti ich práce a osobnej zodpovednosti za výsledok,” uviedol pre agentúru SITA Okruhlica.Dôvodom nárastu je podľa neho podobne ako v celom zdravotníctve, tak i v oblasti diagnostiky a liečby drogových závislostí, potreba udržať aspoň existujúcu úroveň dostupnosti a kvality poskytovanej liečby. “Preto podstatné zvýšenie nákladov na liečbu ide na mzdy špecialistov, lekárov a zdravotných sestier. Napriek tomu sa na mnohých pracoviskách v psychiatrii a zvlášť v medicíne drogových závislostí dostatočný počet personálu len ťažko dá udržať, pretože práca je pre mnohých neatraktívna," konštatoval hlavný odborník ministerstva pre medicínu drogových závislostí.Ako ďalej informoval, z pohľadu reálnej praxe, tam kde sa základná funkcia zdravotníckeho systému vykonáva, a to aj v prípade liečby a diagnostiky závislostí, je navýšenie nákladov od zdravotných poisťovní pri rovnakom počte výkonov nedostatočné. “Treba si uvedomiť, že tieto náklady vôbec nepokrývajú potrebné financie na investície, rekonštrukciu zariadení. Horko-ťažko sa dá z toho zabezpečiť len základná prevádzka," dodal.


Chváli osvieteného investora. Cenu ARCH získal architektonický ateliér Vallo Sadovský

Cenu má za dielo Rekonštrukcia meštianskeho domu a Nádvorie v Trnave.

BRATISLAVA. Cenu ARCH za realizovanú architektúru za rok 2018 získal ateliér Vallo Sadovský Architects za dielo Rekonštrukcia meštianskeho domu a Nádvorie v Trnave. Prevzal si ju desaťčlenný kolektív architektov Matúš Vallo, Oliver Sadovský, Branislav Husárik, Zuzana Krejčířová, Marián Stanislav, Elena Šoltésová, Jakub Španiel, Marcel Vadík, Mateja Vonkomerová, Viliam Zajíček. "Bol to krásny šesťročný proces obnovy komplexu objektov. Robili sme interiéry, rekonštrukciu, nové objekty, nádvorie. Teší nás, že sme oživili ten priestor a Trnavčania dostali do užívania kus historického centra. Sú tam organizácie, ktoré sa venujú kultúre, občianske združenia. Bola to pekná spolupráca s osvieteným investorom, ktorého nezaujíma len zisk," konštatoval Oliver Sadovský. Špecifickým znakom tejto ceny je, že sa do nej nemožno prihlásiť a výber je trojkolový. Najprv musia byť uverejnené v odbornom časopise ARCH o architektúre a inej kultúre. Redakčná rada časopisu nominuje desať diel na cenu a z nich päťčlenná medzinárodná porota rozhodne o víťazovi obhliadkou objektov. V tomto roku za nimi precestovala 1200 km. Okrem bytových domov a komplexov v Prešove, Hrubej Borši a Bratislave to bola vyhliadková veža na Dubni (Žilina-Budatín), rekonštrukcia chátrajúceho objektu zo 40. rokov 20. storočia Mlynica (Bratislava), Sídlo spoločnosti PDP (Nitrianske Sučany), dobrovoľnícky projekt Pamätník Zelený les (Modra-Kráľová) či úprava interiéru Kaplnky sv. Anny (Katedrála sv. Martina, Bratislava). Všetky nominácie účastníkom v zaplnenej sále priblížila videoprojekcia a v živom javiskovom rozhovore aj architekti. "Sú to rôzne nominácie, preto ich nekategorizujeme. Už do časopisu vyberáme kvalitné stavby s pridanou hodnotou a posolstvom. Z toho je do nominácie určené to najlepšie, čo u nás vzniklo. Potešiteľné je, že až päť objektov sú rekonštrukcie. Vidieť, že investorom záleží na obnove historických objektov," konštatovala šéfredaktorka časopisu ARCH a členka poroty Andrea Bacová. Ďalšími hodnotiacimi členmi boli Eva Eichlerová (Česká republika), Andrej Hrausky (Slovinsko), Mario Ramoni (Rakúsko), vlaňajší laureát a najmladší porotca Samuel Netočný (Slovensko). Cenu ARCH vytvoril akademický sochár Jozef Hobor. Zámerom ceny je vyzdvihnúť pozoruhodné diela domácej architektonickej scény a prispieť tak k jej ďalšej kultivácii. Vysoký profesionálny kredit ceny zabezpečuje účasť špičkových európskych architektov v porote.


Na proteste v Gruzínsku sa pri zrážkach s polícou zranili desiatky ľudí

Bezpečnostné zložky použili proti davu vodné delá a gumové projektily.

TBILISI. Desiatky ľudí utrpeli v noci zo štvrtka na piatok zranenia pri zrážkach gruzínskej polície s demonštrantami. Bezpečnostné zložky použili proti davu vodné delá a gumové projektily po tom, ako sa demonštranti opakovane pokúsili vniknúť do budovy parlamentu v Tbilisi. Písali o tom agentúry AP a Interpressnews. Podľa vyhlásenia Davita Sergeenka, ktorý pôsobí ako poradca gruzínskeho premiéra Mamuku Bachtadzeho, bolo v súvislosti s nepokojmi hospitalizovaných 69 ľudí. Zranenia utrpelo 39 príslušníkov bezpečnostných zložiek a 30 demonštrantov. Polícia sa najskôr pokúsila rozohnať dav za pomoci slzotvorného plynu, avšak ani to nezabránilo demonštrantom v opakovaných pokusoch o preniknutie do budovy parlamentu. Napriek tomu, že príslušníci bezpečnostných zložiek dav zakaždým odrazili, podarilo sa podľa AP niektorým z protestujúcich odobrať policajtom ich štíty. Agentúra Interpessnews zas uviedla, že pri zrážkach utrpeli zranenia aj novinári z miestnych médií. Polícia už v súvislosti s násilnosťami zatkla niekoľko osôb. Hlavným dôvodom útoku na parlament a predtým mohutného zhromaždenia v centre Tbilisi bola skutočnosť, že počas každoročného Medziparlamentného zhromaždenia o pravosláví sa prítomným z miesta predsedu gruzínskeho parlamentu prihovoril komunistický poslanec ruskej Štátnej dumy Sergej Gavrilov. Ten v predvečer svojej cesty do Tbilisi uviedol, že považuje uznanie Abcházska a Južného Osetska Ruskom za nezvratné. Následne skupina gruzínskych opozičných poslancov požadovala, aby ruská delegácia opustila rokovaciu sálu. Jej členovia následne odišli do hotela v centre Tbilisi, v blízkosti ktorého sa začal protest. Keď Gavrilov a iní delegáti opustili hotel, účastníci protestu na nich liali vodu. Ruská delegácia potom z Gruzínska odišla. Mnohí účastníci štvrtkovej demonštrácie mávali zástavami EÚ a držali cedule s nápisom "Rusko je okupant". "Toto je spontánny protest obyčajných Gruzíncov, ktorý neorganizuje nijaká politická strana," uviedol pre AFP poslanec Giga Bokeria z opozičnej strany Európske Gruzínsko. Gruzínsky oligarcha Bidzina Ivanišvili, ktorý je pokladaný za šedú eminenciu vládnucej strany Gruzínsky sen, vo vyhlásení uviedol, že "plne zdieľa úprimné rozhorčenie občanov Gruzínska". "Je neprijateľné, aby predstaviteľ okupantského štátu predsedal nejakému fóru v Gruzínskom parlamente," dodal Ivanišvili.


Indonézsky radikál Abdurrahman dostal trest smrti

Abdurrahman bol strojcom útoku pred kaviarňou Starbucks v Jakarte z roku 2016.

JAKARTA. Na trest smrti odsúdil v piatok indonézsky súd radikálneho duchovného Amana Abdurrahmana za zosnovanie smrtiacich teroristických útokov vrátane samovražedného bombového atentátu pred kaviarňou Starbucks v Jakarte z roku 2016. Informuje o tom agentúra AP. Budovu súdu v hlavnom meste Jakarta, kde verdikt vyriekli, zabezpečovali stovky policajtov. Prokuratúra pre Abdurrahmana žiadala trest smrti. Podľa polície a žalobcov je radikálny klerik kľúčovým ideológom militantov teroristickej organizácie Islamský štát (IS) v Indonézii. Polícia tvrdí, že Abdurrahman je vodcom skupiny známej pod skratkou JAD, napojenej na teroristickú organizáciu Islamský štát. Členovia JAD sú obvinení z uskutočnenia samovražedných bombových útokov na tri kostoly a policajnú stanicu, ku ktorým došlo v máji v druhom najväčšom meste Surabaya. Atentáty podnikli rodiny vrátane malých detí. Zahynulo pri nich 18 ľudí spolu s desiatimi atentátnikmi. Polícia uviedla, že líder páchateľov týchto útokov bol súčasťou siete militantov inšpirovaných práve Abdurrahmanom.


Americká spoločnosť CME chce predať televíziu Markíza

CME predáva aj ďalšie televízie, cena by mala prekračovať jednu miliardu dolárov.

PRAHA. Americká spoločnosť CME ponúka na predaj českú televíziu Nova a spolu s ňou aj slovenskú TV Markíza. Informáciu priniesol český server Echo24. TV Nova sa bude podľa servera Echo24 predávať v balíku spolu s televíziou Markíza a stanicami v Rumunsku a Bulharsku. Predajná cena za všetky televízie by mala prekračovať čiastku jednej miliardy dolárov. Český server Echo24 tvrdí, že veľký záujem je zo strany finančných skupín, ktoré pôsobia na tamojšom trhu. Záujem prejavil napríklad čínsky investor zastúpený skupinou CEFC, spomína sa tiež skupina PPF Petra Kellnera či skupina Penta. Mediálna spoločnosť CME začala svoje stredoeurópske televízie predávať už tento rok v lete. Potvrdený bol predaj slovinskej Pop TV a chorvátskej Nova TV.


Španielsky expremiér svedčil v procese s katalánskymi separatistami

Rajoy separatistov obvinil z pokusu o likvidáciu štátnej suverenity.

MADRID. Bývalý španielsky premiér Mariano Rajoy vystúpil v stredu ako svedok v procese s lídrami katalánskych separatistov. Tých obvinil, že sa zorganizovaním nezákonného referenda o nezávislosti Katalánska pokúsili o "likvidáciu štátnej suverenity", informovala agentúra AFP. "Boli si plne vedomí, že pokiaľ je premiérom Mariano Rajoy, v krajine sa neuskutoční žiadne referendum likvidujúce štátnu suverenitu," povedal Rajoy pred súdom. Španielskeho expremiéra má ešte vypočuť obhajoba. Súdny proces s katalánskymi separatistami sa začal v Madride 12. februára. Za zorganizovanie nezákonného referenda o nezávislosti v októbri 2017 a následného vyhlásenia Katalánskej republiky obžalovali deväť osôb zo vzbury. V prípade uznania za vinných im hrozí odňatie slobody v trvaní až do 25 rokov. Ďalšie tri osoby sú obvinené z občianskej neposlušnosti a sprenevery verejných prostriedkov. Rajoy bol premiérom Španielska od roku 2011 až do júna 2018, kedy mu parlament vyslovil nedôveru v súvislosti s korupčnou aférou jeho Ľudovej strany (PP), pripomína AFP. Vo funkcii ho nahradil socialista Pedro Sánchez. Kritici podľa AFP Rajoya obviňujú z toho, že v Katalánsku podnietil snahy o nezávislosť. Ešte predtým, ako sa stal premiérom, údajne ako líder opozície vystupoval proti novému autonómnemu štatútu, vďaka ktorému Katalánsko získalo väčšie právomoci. Rajoyova výpoveď môže byť podľa profesora politických vied na univerzite v Barcelone Joana Botellu jedným z kľúčových momentov v procese so separatistami. V prípade svedčila aj niekdajšia vicepremiérka Soraya Saénz de Santamaría, ktorá separatistov obvinila z toho, že trvali na organizácii referenda aj napriek súdnemu zákazu. Obžalovaní podľa jej slov vedeli, že to povedie k násiliu. "Každý môže mať svoj názor a vyjadriť ho, nemôžete však konať v rozpore so zákonom a rozhodnutiami súdu a podnecovať násilie," povedala. Katalánsky expremiér Artur Mas vo svojej výpovedi kritizoval rozhodnutie vlády nasadiť políciu, aby ľuďom zabránila hlasovať v referende.


Islamský štát podľa Moskvy kontroluje v Sýrii menej ako päť percent územia

V čase najväčšieho rozmachu džihádisti ovládali asi polovicu Sýrie.

MOSKVA. Islamský štát (IS) už kontroluje len menej než päť percent územia Sýrie. Oznámil to ruský minister obrany Sergej Šojgu. V čase svojho najväčšieho rozmachu pritom džihádisti ovládali približne polovicu územia Sýrie, než ho postupne začali strácať. Šojgu na tlačovej konferencii na Filipínach v pondelok povedal, že "teroristi" kontrolovali viac než 70 percent krajiny predtým, než Rusko koncom roka 2015 spustilo letecké operácie. Cieľom bolo podporiť armádu prezidenta Baššára al-Asada v bojoch proti militantom z IS a opozičným silám, ktoré Moskva rovnako označuje za teroristov. Ruské nálety zničili viac než 900 výcvikových táborov a množstvo ťažkých zbraní.V uplynulých týždňoch sa Rusko a sýrske vládne sily sústreďujú na východnú časť krajiny, kde súperia so sýrskymi povstalcami podporovanými Spojenými štátmi o kontrolu nad provinciou Dajr az-Zaur, kde sa nachádzajú bohaté zásoby ropy.


Hokejisti budú hrať o účasť na olympiáde v Košiciach

Olympijská kvalifikácia sa uskutoční v Steel Aréne

KOŠICE. Slovenskí hokejoví reprezentanti odohrajú budúcoročnú olympijskú kvalifikáciu o účasť na ZOH 2022 v Pekingu v košickej Steel Aréne. Primátor mesta Košice Jaroslav Polaček a prezident Slovenského zväzu ľadového hokeja (SZĽH) Miroslav Šatan sa k tomu zaviazali v memorande o spolupráci. O ňom budú ešte rokovať poslanci Mestského zastupiteľstva, ktorí ho budú schvaľovať už budúci štvrtok na svojom nasledujúcom rokovaní. Ako informuje tlačová správa mesta, v memorande sa okrem iného píše, že obe strany deklarujú spoločný záujem a snahu spolupracovať pri zabezpečení organizácie tohto významného športového podujatia s cieľom propagácie Košíc a ich historických, kultúrnych a spoločenských hodnôt a aktivít. Slovensko Bielorusko Rakúsko kvalifikant Spoločným záujmom oboch partnerov je aj podpora rozvoja športu a športovej reprezentácie SR. Ak poslanci mestského zastupiteľstva schvália memorandum a následne sa podpíše zmluva medzi Mestom Košice a SZĽH, metropola východu by mal byť dejiskom kvalifikačného turnaja od 27. až do 30. augusta 2020. Slovensko malo právo organizovať podujatie na domácej pôde na základe postavenia v rebríčku Medzinárodnej hokejovej federácie (IIHF). Na turnaji sa predstavia štyria účastníci, ktorí zabojujú o jednu olympijskú miestenku. Súpermi v kvalifikačnej D-skupine budú Bielorusko, Rakúsko a tzv. kvalifikant 6, ktorý vzíde z nižších stupňov kvalifikácie. "Naozaj ma veľmi teší, že po nedávnych úspešne zvládnutých MS v hokeji, by mohlo naše mesto byť aj dejiskom olympijskej kvalifikácie. Bude to veľká česť pre našich hokejových fanúšikov vidieť opäť v akcii slovenskú hokejovú reprezentáciu, v ktorej by mali byť aj viaceré hviezdy z NHL," uviedol v tlačovej správe mesta primátor Košíc Jaroslav Polaček.  "Mesto Košice bolo oslovené SZĽH s ponukou, ktorá sa neodmieta. Po konzultácii s našimi partnermi sme sa rozhodli do toho ísť a pripravili sme spoločné Memorandum so SZĽH. Ak si Memorandum získa budúci týždeň aj dôveru poslancov Mestského zastupiteľstva a prebehnú aj ďalšie procesy, v Košiciach sa opäť môžeme tešiť na hokej svetovej úrovne s postupovým bonusom na olympiádu," dodal Jaroslav Polaček.


Zmena času sa dotkne dvoch rýchlikov. Budú čakať hodinu

BRATISLAVA. Zmena letného času na zimný sa dotkne dvoch nočných rýchlikov Železničnej spoločnosti Slovensko (ZSSK). V nedeľu 27. októbra sa hodiny o 3:00 letného času posunú na 2:00 zimného času. Zmena ovplyvní rýchlik Zemplín, ktorý odchádza z Humenného 21:54 a prichádza do stanice Bratislava-Nové Mesto o 6:51. Rýchlik zastaví v noci v stanici Ružomberok a v ceste bude pokračovať po hodine. Zmena času sa dotkne aj jazdy rýchlika Zemplín v opačnom smere. Zo stanice Bratislava-Nové Mesto odchádza o 22:16, do Humenného prichádza o 6:33. Tento rýchlik na hodinu zastaví v Kraľovanoch. Ako agentúru SITA informoval hovorca ZSSK Tomáš Kováč, na tratiach železníc v susedných krajinách budú podobne ovplyvnené jazdy nočných vlakov. Vlaky, ktoré vchádzajú na Slovensko po 3:00, už pôjdu podľa stredoeurópskeho času. Aj spojom Regiojetu, ktoré budú na ceste v noci zo soboty na nedeľu, sa o hodinu predĺži cestovná doba. Ako informoval Regiojet na svojej stránke, spoje budú taktiež čakať v jednej zo zastávok danej linky, pokiaľ ich „nedobehne“ stredoeurópsky čas. Zmena času sa dotkne rýchlika, ktorý odchádza z Prahy do Košíc o 21:47, ako aj rýchlika, ktorý ide z Košíc do Prahy o 21:22. Hodinu v Bratislave bude stáť v noci aj jedna autobusová linka Regiojetu. Ide o linku z Budapešti do Prahy o 23:40.


Tunel Sitina na 5 dní uzavrú, obchádzka vedie cez mesto

BRATISLAVA. Tunel Sitina na diaľnici D2 v Bratislave od piatka 18.8. do utorka 22.8. viackrát úplne uzavrú. Dôvodom je plánovaná mimoriadna stavebná uzávera. Doprava bude presmerovaná na mestské komunikácie. "Počas uzávery tunela sa zrealizujú sanačné práce na ostení aj strope tunela a zmerajú sa svetelno-technologické parametre osvetlenia tunela. Vymeníme aj držiaky kamier v tunelovej rúre," uviedla hovorkyňa Národnej diaľničnej spoločnosti Michaela Michalová. V prípade, že sa práce ukončia skôr, pristúpi NDS k otvoreniu jednej tunelovej rúry, prípadne celého tunela.


Pred centrálou gréckych socialistov v Aténach sa ozvali výbuchy

Centrála strany sa v minulosti pomerne často stávala terčom útokov anarchistov.

ATÉNY. Pred centrálou gréckej strany Panhelénske socialistické hnutie (PASOK) v Aténach sa v pondelok ozvalo viacero výbuchov. Nie je zatiaľ známe, kto útočil, a nie sú ani žiadne informácie o prípadných obetiach či zraneniach. Agentúra Associated Press (AP) pripomína, že centrála strany sa v minulosti pomerne často stávala terčom útokov anarchistov, ktorí na vchod do budovy, a tiež na policajtov, ktorí ho strážili, zvykli hádzať zápalné fľaše, takzvané Molotovove koktaily. Či tomu tak bolo aj teraz, sa zatiaľ nevie. Podľa predstaviteľa strany, ktorý si prial zostať v anonymite, boli v čase útoku v budove desiatky predstaviteľov a pracovníkov strany, nikomu z nich sa však nič nestalo. PASOK dominoval gréckej politickej scéne dlhé desaťročia, po finančnej kríze sa však popularita strany začala zmenšovať. Momentálne je až treťou najsilnejšou stranou v krajine a v tristo-člennom parlamente má len 19 poslancov.


V bratislavskej Rači horelo, museli evakuovať obyvateľov blízkych domov

Vo vinohradoch nad Hagarovou ulicou v mestskej časti Bratislava - Rača dnes popoludní začalo horieť.

BRATISLAVA. Vo vinohradoch nad Hagarovou ulicou v mestskej časti Bratislava - Rača v sobotu popoludní začalo horieť. Z dôvodu šírenia požiaru smerom k Zlatej a Stupavskej ulici museli policajti evakuovať 20 obyvateľov rodinných domov.  V súvislosti s požiarom začala polícia trestné stíhanie vo veci trestného činu všeobecného ohrozenia. Pravdepodobnou príčinou vzniku požiaru bola nedbanlivosť. Presná príčina požiaru je ešte predmetom vyšetrovania. Informovala o tom hovorkyňa bratislavskej polície Lucia Mihalíková.


Prístavný most v Bratislave je už prejazdný

BRATISLAVA. Prístavný most v Bratislave v smere do mestskej časti Petržalka je už prejazdný. Cestu blokovala prevrátená kabína nákladného auta. Podľa polície pri udalosti nikto neutrpel zranenie. Polícia odporúčala vodičom prázdnych kamiónov, aby kvôli silnému vetru otvorili plachty na prívesoch.


Concept Toyota FT-4X je pre mladých, ktorí sa na nič nevedia poriadne pripraviť

Crossover nemá navigáciu, len miesto pre smartfón.

NEW YORK. Chladnička v zadných dverách, spacák v lakťovej opierke, či fľaše na vodu vo dverách. To sú len niektoré z mnohých zaujimavých riešení v novej štúdii crossoveru, ktorý Toyota predstavila na autosalóne v New Yorku. Ako je v tomto segmente zvykom, cieľovou skupinou Toyoty FT-4X sú mladí ľudia z mesta. Žijú aktívnym životným štýlom, občas si vyrazia na výlet do prírody, no nie sú nadšenci jazdy v teréne. Príslušníci „Generácie Y“ chcú podľa Toyoty utekať pred ruchom veľkomesta do prírody, no nedokážu plánovať vopred. Automobilka preto chcela navrhnúť vozidlo, s ktorým budú mladí vždy pripravení vyraziť na pláž či do lesa. Od filozofie “vždy pripravený” sa odvíja aj množstvo chytrých riešení, ktorými je toto auto prešpikované. Napriek tomu, že sú isto zaujímavé, neočakávame, že tieto vychytávky uvidíme v sériovej produkcii značky. Výduchy vetrania možno otočiť, aby sušili obsah priehradky pod nimi, rádio je prenosné, stropné svietidlá slúžia ako baterky, opierky vo dverách sú zároveň fľaše na vodu a ako lakťová opierka slúži kompaktný spacák značky North Face. Pri ceste z lesa možno prídu vhod výrazne zafarbené ťažné oká umiestnené v prednom aj zadnom nárazníku. V interiéri nájdeme množstvo USB konektorov, prekvapí však absencia v dnešnej dobe bežného dotykového displeja s navigáciou. Namiesto neho sa priamo pred vodičom nachádza držiak na mobilný telefón. Za zmienku stoja aj zadné dvere „Multi-hatch“, ktorých spôsob otvárania volíme pomocou veľkej otočnej kľučky. Dokážu sa otvoriť ako krídlové dvere do strán, alebo smerom hore, aby vytvorili úkryt pred nepriaznivým počasím. Nájdeme v nich aj dva úložné priestory, jeden chladený a jeden vyhrievaný. Dizajnom model evokuje svojho staršieho a v teréne schopnejšieho súrodenca FJ Cruiser. Na rozdiel od neho sa ale nesnaží kopírovať dizajn starého FJ40 Land Cruiseru, skôr sa ním iba inšpiruje. Všimnúť si to môžeme na výrazných lemoch blatníkov, krátkych previsoch, farebne odlíšenej streche, či horizontálnej maske, ktorej dominuje výrazný nápis Toyota namiesto tradičného loga. Názov FT-4X pochádza zo skratky „Future Toyota – Four-wheel-drive crossover“. Pod kapotou vozidla sa aktuálne nenachádza nič, podľa Toyoty by sa dnu mohol dostať nízkoobjemový štvorvalec, čo by mohlo byť zlepšením. Zatiaľ nie je známe nič o tom, či sa tento model dostane do produkcie, ale v prípade že áno, pravdepodobne budú chýbať práve tie riešenia, ktoré robia túto štúdiu zaujímavou.


Nový zákon o odpadoch zaviedol princíp, že znečisťovateľ platí

Pri papieri sa zvýšili poplatky na recykláciu viac ako 12-násobne.

BRATISLAVA. Platný zákon o odpadoch do praxe zaviedol princíp, že znečisťovateľ platí. Podnikateľ sa teda musí finančne postarať o výrobok v čase, keď sa stane odpadom. Úmerne tomu sa znížili finančné nároky kladené na obce pri nakladaní s vytriedeným zberom. Uviedol to v stanovisku Ministerstva životného prostredia (MŽP) SR jeho hovorca Tomáš Ferenčák v reakcii na dnešné vyjadrenia predstaviteľov Zväzu obchodu a cestovného ruchu (ZOCR) SR k téme recyklačných poplatkov. "V súčasnosti platný zákon o odpadoch zásadným spôsobom zmenil systém nakladania s odpadmi na Slovensku. Predstavuje odpoveď na súčasný trend nakladania s odpadom, kedy na skládkach skončí približne 69 % komunálnych odpadov," priblížil hovorca MŽP SR. Podľa Ferenčáka samotné náklady na zber, prepravu, recykláciu a spracovanie, teda na zodpovednejší prístup k odpadu, pre niektorých podnikateľov stúpli. "O koľko, to však určuje aj dohoda medzi podnikateľmi a Organizáciou zodpovednosti výrobcov, s ktorou uzatvorili zmluvu a dojednali podmienky. Aj tu funguje konkurenčné prostredie," poznamenal. Ferenčák zároveň zdôraznil, že Organizácie zodpovednosti výrobcov si samé stanovujú výšku poplatkov za svoje služby. "Ministerstvo do ich cenotvorby nezasahuje. Je len na výrobcovi, ktorú z nich si aj s prihliadnutím na svoje finančné možnosti zvolí. Zavedenie rozšírenej zodpovednosti výrobcov prinieslo nové povinnosti, a teda aj zvýšenie nákladov v oblasti nakladania s odpadmi," dodal Ferenčák. "Tento rok už od takmer všetkých dodávateľov a výrobcov cítime nápor na zvyšovanie cien. Hlavným dôvodom nárastu cien je zvyšovanie recyklačných poplatkov, ktoré je platné od 1. júla 2016. Napríklad, pri papieri sa zvýšili poplatky na recykláciu viac ako 12-násobne, pri kombinovaných (obalových) materiáloch 15-násobne, pri plastoch 6,6-násobne a pri skle 5-násobne," upozornil dnes na tlačovej konferencii prezident ZOCR Pavol Konštiak. Obchodníci združení v ZOCR sú si podľa Konštiaka zároveň vedomí, že prevažné množstvo plastových tašiek, tzv. igelitiek, sa dostáva do obehu práve prostredníctvom obchodných prevádzok. Budú preto aktívne prispievať k výraznému a stálemu znižovaniu počtu plastových nákupných tašiek, vrecúšok na tovary, ako jednému zo spôsobov k zlepšeniu životného prostredia na Slovensku. "Z tohto dôvodu sa ZOCR SR pripojil k iniciatíve 'Slovensko bez igelitiek' ministra životného prostredia SR Lászlóa Sólymosa (Most-Híd)," povedal prezident ZOCR SR.


Kontroverzný Concept 4: Takto vyzerá budúcnosť BMW?

Obrovské ľadvinky sú v netypickej vertikálnej polohe.

FRANKFURT/BRATISLAVA. Prémiová značka z Bavorska si na tohtoročnom frankfurtskom autosalóne prichystala pre svojich priaznivcov skutočne pikantné prekvapenie. Je ním Concept 4, ktorý má byť predobrazom nového BMW radu 4. Napriek tomu, že v stánku domáceho výrobcu sme mohli vidieť napríklad modely ako 8 Gran Coupé či BMW radu 1, najväčšiu pozornosť na seba upútal práve netypicky vyzerajúci koncept. O to zaujímavejšie sú slová šéfdizajnéra o tom, že štúdia zobrazuje budúce smerovanie modelov značky BMW. Horizontálne ľadvinky v tomto prípade odkazujú na BMW 328 z konca tridsiatych rokov. Už na prvý pohľad vidieť, že Bavori sa neboja ostrých hrán a športový automobil vyzerá naozaj impozantne. Z profilu je to klasické kupé s výraznými prelismi a originálnym tvarom spätných zrkadiel. Zadná časť pôsobí rovnako športovo najmä vďaka veľkému difúzoru, ktorý je zaujímavo zapracovaný priamo do nárazníka. Ani v tejto časti nie je núdza o ostré hrany s dôrazom na agresivitu dizajnu. Čerešničkou na torte a zároveň najdiskutovanejším prvkom je však bez pochýb predná maska. LED svetlomety i predné difúzory sú len mierne vylepšenou verziou súčasnej podoby športových modelov značky, no vertikálne uloženie masívnych ľadviniek mnohých zarazilo. Hoci si uvedomujeme, že ide iba o koncept a sériová podoba sa od tej frankfurtskej môže líšiť, výrobca vyslal na verejnosť celkom jasný odkaz. Nové BMW radu 4 nebude len inak strihnutá trojka, ale skôr jedinečný model, ktorý určí nový dizajnový smer značky. Škoda len, že zatiaľ nepoznáme žiadne technické detaily ani podobu interiéru. Ak sa však nemecký výrobca odviaže tak, ako pri exteriéri, máme sa na čo tešiť.


Pre ručný granát uzavreli časť závodu Mercedes v Maďarsku

BUDAPEŠŤ. Robotníci v maďarskom meste Kecskemét našli vo štvrtok pri výkopových prácach v areáli automobilky Mercedes ručný granát, informoval regionálny spravodajský server Baon.hu. Granát našli medzi dvoma rozostavanými halami. Polícia okolie uzavrela. Ďalšie haly výrobného závodu neevakuovali. Na miesto nálezu zavolali pyrotechnikov, píše server.


KOMENTÁR MICHALA TRŠKASagan dal s prehľadom dole Brexit i Trumpa

Pre Slovensko bol rok 2016 určite rokom výnimočných športových výkonov.

Rok 2016 bol pre svet veľmi zvláštny. Dávno sa neudialo toľko podivných udalostí ako britské referendum alebo zvolenie Donalda Trumpa za amerického prezidenta. Pre Slovensko však bol rok 2016 určite rokom výnimočných športových výkonov. Zlatá olympijská medaila Mateja Tótha, Cibulkovej titul na Turnaji majsteriek v Singapure a do toho snáď každé dva týždne veľké víťazstvo Petra Sagana. Práve cyklistický fenomén si tento rok zrejme už natrvalo získal čitateľov SME.sk. Spravodajstvo z jednotlivých pretekov sme všetci klikali v túžbe opäť zažiť ten moment, keď Sagan ako prvý prejde cieľovou čiarou. Cyklista opantal celé Slovensko. Pripútal ho nielen k televíznym obrazovkám, ale zásadným spôsobom zvýšil záujem o cyklistiku ako takú. Prilákal ľudí k cestám počas pretekov, posadil ich na bicykle. Každé dieťa vie, kto je Peter Sagan a - samozrejme - chce aj celému svetu ukázať, že práve z neho je ten “správny Sagan.” Po jeho obhajobe titulu majstra sveta v katarskej horúčave sme písali o tom, že máme šťastie, že žijeme v ére Petra Sagana. Ťažko si vôbec predstaviť, že by sa u nás v budúcnosti našiel podobný cyklista ako aktuálny svetový šampión. V januári budúceho roka Sagan oslávi len dvadsaťsedem rokov. A ak bude zdravý, bude Slovensko svojim ťažko napodobiteľným štýlom zabávať ešte dlho. “Má pred sebou možno ešte desať rokov kariéry a môže vybojovať mnoho triumfov,” predpovedá šéf svetovej cyklistiky Brian Cookson. Peter Sagan núti posúvať svoje hranice aj nás v redakcii. Práve jeho obrovské úspechy boli podnetom, aby sme sa zamysleli nad tým, ako pre vás urobiť správy na SME.sk celkom novým spôsobom. Preto sme pre SME.sk pripravili nový formát opisu udalostí a rozprávania príbehov. Sagan si jednoducho zaslúži, aby bol prvým, koho príbeh takto spracujeme. Pozrite si ho tu.


Na Štedrý deň hasičov volali k 71 udalostiam

Najčastejšie museli hasiči počas Štedrého dňa pomáhať v Bratislavskom kraji.

BRATISLAVA. Počas Štedrého dňa privolali hasičov na Slovensku k 71 udalostiam, k 34 požiarom, 19 technických udalostiach a tiež k 18 dopravným nehodám. Najviac požiarov - deväť bolo v sobotu 24. decembra v Košickom kraji a najvyšší počet - osem výjazdov k technickým udalostiam mali hasiči v Bratislavskom kraji. Pri dopravných nehodách najčastejšie zasahovali v Trenčianskom kraji, kde ich privolali k piatim haváriám, agentúru SITA o tom informovala Zuzana Farkasová z Prezídia Hasičského a záchranného zboru (HaZZ). Najčastejšie museli hasiči počas Štedrého dňa pomáhať v Bratislavskom kraji (15 výjazdov), v Trenčianskom a Košickom kraji mali spolu po 12 výjazdov a v Banskobystrickom kraji ich pomoc potrebovali 11 ráz. Počas prvého a druhého sviatku vianočného je v službe na Slovensku 730 profesionálnych hasičov.


AKTUALIZOVANÉ 16. MARCA O 7:45Federer opäť zdolal Nadala, Djokovič prekvapujúco vypadol

Švajčiarsky tenista nadviazal na svoju nedávnu výhru z finále Australian Open.

INDIAN WELLS. Zápas trval prekvapujúco krátko - hodinu a desať minút - a nemal taký napínavý dej, aký sa očakával. Švajčiarsky tenista Roger Federer zdolal na turnaji ATP v kalifornskom Indian Wells v osemfinále Rafaela Nadala 6:2, 6:3. Obaja skúsení tenisti boli finalistami prvého grandslamového podujatia sezóny Australian Open. Aj tam uspel Federer, no až po päťsetovej dráme. V nepresvedčivých výkonoch pokračuje v tejto sezóne Novak Djokovič. Svetová dvojka zo Srbska vypadla v osemfinále po prehre s kontroverzným Austrálčanom Nickom Kyrgiosom. Svoj osemfinálový súboj zvládol Kei Nišikori, ktorý proti Donaldovi Youngovi potvrdil pozíciu jasného favorita. (dotácia 7 913 405 USD, tvrdý povrch) Kei Nišikori (4-Jap.) - Donald Young (USA)  6:2, 6:4 Nick Kyrgios (Aus.-15) - Novak Djokovič (Srb.-2)  6:4, 7:6 (3) Stan Wawrinka (Švaj.-3) - Jošihito Nišioka (Jap.)  3:6, 6:3, 7:6 (4) Roger Federer (Švaj.-9) - Rafael Nadal (Šp.-5)  6:2, 6:3 Dominic Thiem (Rak.-6) - Gael Monfils (Fr.-10)  6:3, 6:2 Pablo Cuevas (Urug.-27) - David Goffin (Belg.-11)  6:3, 3:6, 6:3 Jack Sock (USA-17) -Malek Jaziri (Tun.)  4:6, 7:6 (1), 7:5 Pablo Carreno-Busta (Šp.-21) - Dušan Lajovič (Srb.)  6:4, 7:6 (5) Pablo Carreno-Busta (Šp.-21) - Pablo Cuevas (Urug.-27) Stan Wawrinka (Švaj.-3) - Dominic Thiem (Rak.-6) Jack Sock (USA-17) - Kei Nišikori (Jap.-4) Roger Federer (Švaj.-9) - Nick Kyrgios (Aus.-15)


Ako vyzerajú skryté popisky fotografií na vašom Facebooku

Doplnok do prehliadača vám odhalí, čo najväčšia sociálna sieť automaticky zistila z vašich fotografií.

BRATISLAVA. Dve osoby, jedlo, interiér, večer. Aj takto môže vyzerať popis vašej fotografie, ktorý pre Facebook automaticky vytvorili jeho počítače. Každá jedna fotografia má svoj popis, štandardne skrytý pred vašimi očami. Facebook značky pro fotografiách nezobrazuje, no aj vy si môžete pozrieť, ako ďaleko sa firma dostala pri analýze dát svojich používateľov. Možností je niekoľko, k popisom sa môžete dostať zložito, ale aj jednoducho. V prvom prípade musíte v prehliadači zobraziť zdrojový kód stránky a hľadať pri obrázku popis, ktorý tam pridal Facebook. Jednoduchšou cestou inštalácia doplnku pre prehliadač Chrome, ktorý vám všetky informácie zobrazí prehľadne pri každej jednej fotografii. Nájdete ho v obchode aplikácií Chrome, takže od inštalácie vás delí len pár kliknutí myšou. Následne po otvorení Facebooku pribudne pri každej fotografii niekoľko kľúčových slov, ktoré si služba automaticky zistila. Doplnok zatiaľ nefunguje úplne bezchybne, niekedy pri fotografiách neukáže žiadny popis a občas výrazne spomalí zobrazovanie stránky. Veľkú analýzu fotografií Facebook spustil približne pred rokom. Na tento úkon využíva umelú inteligenciu, konkrétne neurónové siete so strojovým učením. Facebook má k dispozícii obrovské množstvo dát, preto sú jeho výsledky veľmi dobré. Samozrejme firme nič nebráni vytvoriť si z vašich fotografií váš profil, zistí vaše záujmy, či máte dieťa, partnera, aké máte záľuby a všetko môže (ale aj nemusí) použiť pri cielenej reklame.


Záujmy Írska budú i záujmami Únie, vyhlásil hlavný vyjednávač EÚ pre brexit

Michel Barnier potvrdil, že Írsko sa momentálne vďaka brexitu nachádza v ojedinelej situácii.

LONDÝN. Hlavný vyjednávač Európskej únie pre brexit Michel Barnier uistil Írsko, že bude bojovať za to, aby sa predišlo návratu k tzv. tvrdým hraniciam medzi ním a Severným Írskom, keď Veľká Británia vystúpi z EÚ. Írsko je jediným členským štátom EÚ, ktorý zdieľa pozemné hranice s Britániou a mohlo by čeliť ekonomickému chaosu, keď brexit prinesie colné tarify a iné obchodné prekážky medzi Spojeným kráľovstvom a Úniou. "Budem s vami spolupracovať, aby sme predišli tvrdým hraniciam," povedal vo štvrtok Barnier írskym zákonodarcom. Počas príhovoru pred oboma komorami írskeho parlamentu v Dubline Barnier potvrdil, že Írsko sa momentálne vďaka brexitu nachádza v ojedinelej situácii. Dodal, že "záujmy Írska budú i záujmami Únie" a proces brexitu nesmie ohroziť mierovú dohodu o Severnom Írsku. Britská premiérka Theresa Mayová obvinila začiatkom mesiaca niektorých predstaviteľov EÚ z toho, že sa vyhrážajú Londýnu, pričom si želajú zlyhanie rokovaní o brexite a snažia sa zmanipulovať predčasné parlamentné voľby v Británii. Povedala tiež, že zatvrdol aj postoj Európskej komisie k rokovaniam o brexite, pričom viacerí európski politici vyslovili v súvislosti s nimi na adresu Británie vyhrážky. Výrazom "tvrdé hranice" sa označuje štátna hranica medzi dvoma krajinami, ktorá je silno kontrolovaná a chránená políciou alebo vojakmi - na rozdiel od štátnych hraníc, cez ktoré môžu ľudia ľahko prechádzať.


Slovan príde o vstupné z dvoch prestížnych zápasov. Kvôli ich presunu do Viedne

VIEDEŇ. Fanúšikovia bratislavského Slovana musia v novej sezóne Kontinentálnej hokejovej ligy (KHL) oželieť dva prestížne súboje v domácej aréne. V dňoch 26. a 28. októbra totiž odohrajú sovanisti zápasy proti CSKA Moskva, resp. SKA Petrohrad vo Viedni. Liga sa v rámci programu KHL World Games 2018 predstaví aj vo Švajčiarsku. Prezident súťaže Dmitrij Černyšenko ešte v júli oznámil, že liga by v budúcej sezóne chcela hrať niekoľko pravidelných sezónnych zápasov v Európe. Avizované zmeny sa napokon dotkli aj domácich duelov Slovana. Okrem Viedne nadnárodná súťaž zavíta aj do švajčiarskeho Zürichu, kde sa 26. a 28. novembra odohrajú súboje SKA Petrohrad s Dinamom Riga. "KHL je nadnárodná súťaž a chceme, aby ju mali možnosť vidieť aj diváci v iných krajinách. Viedeň je od Bratislavy na skok, preto sme sa rozhodli pre túto alternatívu," uviedol na utorňajšej tlačovej konferencii vo Viedni viceprezident KHL Georgij Kobyljanskij. Toho doplnil viceprezident KHL pre marketing Sergej Dobrochvalov: "Tento projekt sme pripravovali už dlhšie, chceme priblížiť zápasy aj do krajín, ktoré ligu nehrajú, ale majú potenciál v budúcnosti v nej štartovať." O súboj Slovana s CSKA Moskva v Bratislave však fanúšikovia prídu iba raz, pretože obaja súperi sa stretnú v sezóne 2018/2019 dokopy štyrikrát. Po dva razy doma a vonku. "Ja som rád, že liga otvára dvere aj do zahraničia. Verím, že si diváci nájdu cestu do hľadiska," uviedol útočník Moskovčanov Sergej Andronov, ktorý reprezentoval Rusko na zimnej olympiáde v Pjongčangu. Pokladnica slovenského zástupcu presunom prestížnych konfrontácií do rakúskej metropoly utrpí, pretože Zimný štadión Ondreja Nepelu počas zápasov Slovana s CSKA Moskva, resp. SKA Petrohrad zvykol byť zaplnený. Hráči sa však na zápasy tešia. "Naši fanúšikovia sa môžu dostať do Viedne autami, vlakom, autobusom. Je to hodina cesty, takže si myslím, že nás prídu povzbudiť v hojnom počte aj na tieto zápasy. Ja to vnímam ako prezentáciu ligy, veď niečo podobné má aj zámorská NHL," povedal kapitán Slovana Michal Sersen. Pre fanúšikov Slovana permanentky na tieto zápasy neplatia, musia si zaplatiť lístky. Kobyljanskij tento krok zdôvodnil tak, že nechce na tieto stretnutia diskriminovať ostatných záujemcov. Vstupenky na zápas budú stáť 20 eur. Záujemcovia o KHL v Zürichu budú musieť siahnuť do peňaženky ešte hlbšie, zaplatia 100 švajčiarskych frankov (87,5 eur).


Vodafone vytvára v Indii najväčšieho operátora

Zlúčený podnik má mať takmer 400 miliónov zákazníkov.

BRATISLAVA. Britský telekomunikačný gigant Vodafone sa v Indii spája s tretím najväčším tamojším operátorom Idea Cellular s cieľom vytvoriť najväčšiu telekomunikačnú skupinu v krajine. Zlúčený podnik má mať takmer 400 miliónov zákazníkov s trhovým podielom 35 %. Oznámeniu predchádzalo niekoľko mesiacov špekulácií o blížiacom sa zlúčení.Podľa analytikov sa Vodafone a Idea Cellular fúziou snažia lepšie čeliť novému operátorovi Reliance Jio, ktorý už svojich konkurentov v Indii prinútil znížiť ceny. O pozíciu na indickom trhu s jeho miliardou užívateľov mobilných telefónov bojuje viac ako desiatka operátorov, uviedol spravodajský portál bbc.com.